CONFERENCE Ernest LE BARZIC En Breton – GORSEDD DE BRETAGNE\nTestenn prezegenn c’hallek Thierry Châtel war buhez hag oberoù Ernest ar Barzhig, graet d’ar 17 a viz Gouere 2021 e-stern festoù ha lidoù Goursez digor Mur-Breizh (er gumun nevez Gwerledan).\nSK11 1 Devezh mat d’an holl. Trugarekaat a ran an Drouiz-Veur /I\_Morgan, Pêr-Vari Kerloc’h, da vezañ fiziet ennon ur gefridi vrav : reiñ un alberz eus buhez Ernest ar Barzhig, ha kinnig un tanvañ eus oberenn lennegel ar skrivagner-mañ, anavezet-mat dindan e anv-drouiz, Roh-Vur. Trugarez vras, d’an Aotrou Maer Herve Le Lu, da Manue ha Herve Saguet.\nMil trugarez d’an Itron Annaig ar Barzhig, merc’h ar skrivagner, d’an Aotrou Yvon Abiven (bet kannad), mab-kaer Ernest ar Barzhig ha d’an aotrou doktor Dominik Hueber, mab ur mignon bras da Roh-Vur. O-zri o deus va sikouret da bennaouiñ eñvorennoù, titouroù ha dielloù.\nGant levenez em eus boulc’het ar studiadenn-mañ, lusket gant ar c’hoant da c’hoût piv e oa aozer al levr am eus lennet hag hadlennet, Buhez ha Faltazi. Piv oa ar skrivagner a skoazellas an hini a renfe ma labour-doktorelezh, Pêr Denez, kelenner ijinek Skol-Veur Roazhon. Piv oa ar baleer, anvet Ernest ar Barzhig, am ‘oa kejet ha komzet gantañ war ur wenodenn-lanneg a Vur-Breizh, ur wech ma oan o klask harzoù ar brezhonegva !\nDigoromp ar brezegenn-mañ dre un titl :\nROH-VUR , SKOUER AN DROUIZED, AR VRETONED HAG AN DENELOUR\nFrammet e vo ma studiadenn war perzhioù mat Ernest-ar Barzhig.\nDizoloomp ‘ta e hent-buhez brav, hag e oberenn lennegel talvoudus ha liesseurt. Gant ma c’hellin hadañ en ho kalon, ar c’hoant da lenn oberenn glok Roh-Vur, e brezhoneg hag e gallek !\nSK12 Ernest ar Barzhig a lâre e oa bet ganet e Breizh (e Kaouenneg, d’ar bevar a viz mae naontekkant seitek) …met e oa bet krouet e bro-C’hall e Toulon, e-pad bloavezh kentañ priadelezh e vamm hag e dad, is-ofiser-war-vor..\nPa oa ‘met ur bugelig anezhañ, e ouie dija ster e anv-tiegezh, bet displeget dezhañ gant an aotrou Person. Souezhusat planedenn : Nestig, a oa en e spered, perzhioù-mat… ur barzhig, un drouizhig zoken. Donezonet-bras, ennañ e virvilh endev ar c’hoant da gompren e endro naturel ha denel.\nEn un ti divyezhek e oa Nestig o vevañ ! Brezhoneg ar Roc’h a veze implijet gant e dad, pe c’halleg ; e gwirionez e tiflipe dreist-holl digantañ trefoedeaj brezhoneg toerien ha pilhaouerien ar Roc’h, anvet ar villaj, pe an tunodou. E vamm a gomze galleg reizh bet desket ganti e skol superior Lannuon, met brezhoneg a ouie mat. En ti e veve gante ar vamm-gozh a-berzh mamm, deol-tre, hag a ouie orezonoù-pareañ ha perzhioù al louzeier. E brezhoneg, hini Kaouenneg evel-just, eo e komze da Nestig ordin. Hag e lâre ne oa ket mat terriñ e benn gant galleg-podoù ! er beilladegoù e lenne ar vamm-gozh-se d’he mab-bihan, buhezioù ar sent, hag hini santez Genovefa a Vrabant alies! Goulennet e oa bet gant e gerent e vefe desket katekiz gallek da Nestig. Met ar paotrig a selaoue kentelioù e gamaraded a zeske o c’hatekiz, ‘tal-kichen, e brezhoneg ! Hag emberr e voe barrek Nestig da bediñ ha da ganañ kantikoù e brezhoneg ! Ha memes da lenn brezhoneg-beleg levrioù kozh e vamm-gozh ! En e eizh vloaz e konte dija kontadennoù… d’e genderv Yannig, enno seblantoù, ha loened drouk da lakaat anezhañ da vlejal gant an aon !\nSK13 Pa oa daouzek vloaz e voe bamet Nestig gant an dresadenn a oa war c’holoenn e gaier-skol : ur breizhad gwisket gant ur chupenn verr ha bragoù-bras, un tog ledan war e benn, e sell o barañ war ur chapel, ul lann hag ar mor. A-us dezhañ e oa ar ger « Breizh » ! Awenet gant e spered drouizel moarvat e tresas un dervenn e-kichen hag e skrivas ur barzhoneg bihan, bet ijinet gantañ : « O Breizh, ma bro garet, / Pegement da garan, ! Me gav din ec’h on stag stard ouzhit / Gant gwrioù da derv ken kalet... « Boemet e veze Nestig gant ar c’hentelioù istor.\nUr Voereb dezhañ, Tintin Vari, ur gannerez, a oa anezhi ur vrezhonegerez lorc’h enni diwar he yezh, hag hi a gonte d’he niz konchennoù hengounel. Daoust ma oa berzet outañ komz brezhoneg e skol Kaouenneg, e c’halle Nestig mont e yezh e dintin gant e gamaladed er porzh-skol. Goude marv ar vamm-gozh e tilojas familh Ernest da Lannuon. SK14 En ur c’haier e tastume Nestig aketus an darvoudoù istorel a veze danevellet dezhañ gant o amezegez, un dimezell eus noblañs uhel, lignez Yann a Veaumanoir, penn ar vretoned e Stourm an Tregont.\nSK20 Daou vloaz war-lerc’h ec’h ae ar famill d’ar Roc’h da chom, ha setu Ernest e pañsion.\nSK21 Pa oa ur c’hrennard anezhañ e plije dezhañ galoupat war varc’h-houarn gant mignoned met sot e oa gant al lenn c’hoazh. E holl wenneien a zispigne da brenañ levrioù, dreist-holl oberoù gallek Anatol ar Braz. Setu perak e plije dezhañ lâret : « Levezonet on bet gant ar Braz, ha n’eo ket un tamm bihan » ! Pa oa oc’h ober e servij war vor e Kêrvourzh e tizoloas Ernest ar gelaouenn Gwalarn dre ma oa bet prestet ur skouerenn dezhañ gant e gamalad Rojer Praud. Ar mignon-se a deufe emberr da vezañ barzh ar c’hoursez dindan al lesanv Pradig.\nphoto22 Levezonet emichañs gant eñvor e dad-kozh a-berzh tad en doa studiet en ur c’hloerdi e taremprede Ernest beleien hag e lakaas en e soñj bezañ skolaer kristen.\nE Mur-Breizh eo, lec’h ma oa skolaer, e kavas karantez e vuhez, Suzanne, speredek hag hegarat eveltañ. SK23 Lidet e voe o eured d’ar bemzek a viz Gwengolo daou ha daou-ugent. Ernest a degemeras en e galon ivez koajoù bro-c’hlas e wreg. Ar c’houblad kourajus-se, evurus, hep arc’hant bras, a vije brokus-kenañ gant izili o ziegezh ha gant o mignoned puilh. SK24 Pebezh tad karantezus e oa Roh-Vur ! ha donezonet-tre da desevel bugale ! Div yezh hor bro a veze desket dezhe, ha sevenadur Breizh, an dilhajoù breton zoken. Da geñver goursez Mur eizh hag hanterkant e tibunas e verc’h Anaig gwisket brav en doare hengounel. Bep sul beure, kanaouennoù hengounel a veze desket d’ar vugale gant o zad. Pa vije aozet pourmenadennoù-familh, gant mignoned hag o bugale e lakae Ernest an holl valeerien da zizoleiñ ar gweledvaoù, istor ha mojennoù al lec’hioù, ha buhez al loened memes. Dominique Hueber en deus soñj da vezañ kemeret perzh gant plijadur er skolioù-hañv-se !\nSK25 Mab henañ ar familh, Erwan, a voe ganet e Mur pa oa bet tapet c’hwec’h warn-ugent vloaz gant e dad Ernest. En un ti melen, stag da vereuri kerent ar vamm, Suzanne. En ti-kêr, ret e voe da Ernest tabutal ouzh ar sekretour a-benn rediañ anezhañ da skrivañ Erwan war ar marilh, un anv bihan eneplezenn hervezañ ! Tata Ernest a roe laezh da Wanig gant ur pod-bronnek, a roe dezhañ ouzhpenn chug frouezh gouez a veze wasket gantañ ! Mont a rae da bourmen gant ar poupig er c’hoajoù, dindan ar pevar amzer ! Evit ma vefe prizet an Natur gantañ ! E klasad e dad skolaer e veze ar skoliad Erwan e Mur. Tra ma oa Erwan studier evit mont da Vedisin e voe degemeret da Varzh gant ar C’hoursez. Tremen a rae vakañsoù e Kerne-Veur evit deskiñ kerneveg ha saozneg e ti Pauley-White, Barh Mur Kernow. Hennezh a zisklerias da Roh-Vur : « Al liamm etre hom gorseddau e vo Erwan». Siwazh, an Aotrou Doue a c’halvas Erwan en e gichen, just a-raok na vefe bet achuet e dezenn gantañ. O feiz en Doue a skoazellas Ernest ha Suzanne da derc’hel da vevañ, sammet gant ar c’hañv hag ar glac’har. Roh-Vur a lâras d’e vignoned e oa bet sikouret o welet skinoù an heol a zegase buhez en edeier hag e bleunioù ar parkeier, evel ma tiskoueze e ranke ar vuhez bezañ kreñfoc’h eget ar gwalleurioù. Evel-just, Ernest a oa ivez un tad burzhudus evit e ziv verc’h Gwenola hag Annaig. Karantezus, prest da sikour anezhe ordin evit o studioù. O mamm Suzanne a oa ivez karantezus. SK26\nErnest ar Barzhig a oa gwalc’het e galon gant e verc’hed Annaig ha Gwenola, ha gant e vab-kaer Yvon Abiven, a gendalc’he gant e voemenn gant Sevenadur Breizh, ha, pergen, evit yezh vrezhonek e hendadoù.\nE ti ar re Ar Barzhig, daoust d’o gopr bihan, e oa digor an nor ordin, pedet an holl da rannañ ar boued a veze war an daol ! Mignoned a zeue a bep lec’h (beleien, skolaerien). Gant gouestoni e ouie Suzanne melestriñ degemer ar vignoned. Pa veze ret da Ernest chom sioul ‘barzh e vurev, pa veze oblijet da vont e ti-dielloù Roazhon, eo Suzanne a rene buhez pemdeziek ar familh, a rae war-dro en ur aergelc’h efedusted ha levenez. Ernest n’en doa ket tremenet an aotre-bleniañ kirri-tan. Pa oa bev Erwan c’hoazh, eo gantañ, ar mab henañ, e veze bleniet gwetur an tiegezh da gas ar familh da bourmen war ar maez. Gant Yvon Abiven hag Annaig Ar Barzhig e vez miret don en o eñvor prantajoù evurus ar baleadennoù-familh brav-se. Gant plijadur e yaent da weled o mignoned beleien (en Enez-Veur, e Logivi-ar-Mor), keneiled a oa mistri-skol anezhe, mignoned o chom e Bear, Buhulien, e Kêr ar Roc’h ‘lec’h ma veze anveet Ernest gant tout an dud ! Un digarez d’ober enklaskoù war emdroadur yezh e vugaleaj. Dastum a rae troioù-lavar gwenedeg ivez o pourmen e Sant Inan, oc’h adkavout brezhoneg Klegereg Tad Suzanne. E Roazhon e taremprede luskerien ar brezhoneg lennegel, Alan Louarn, Pêr Denez hag Alan Bouessel du bourg.\n4 Ernest a skine kelc’hiadoù mignoniezh tro-dro dezhañ, mignoned a bep tu, o tont eus metoù sokial disheñvel. En e di e teue amezeien, kerent-pell, mignoned, laouen da vezañ e-ser Ernest ha Suzanne. Digor bras e oa spered Roh-Vur : Selaou a rae aketus e gengomzer a-raok reiñ un ali… Komz a rae digudenn ken gant e genlabourerien eus ar skolioù prevez, ken gant skolaerien ar skolioù foran. Beajoù en estren-vro a veze graet a-wechoù gant ar familh Barzhig, dreist-holl e bro-Gembre, ha Kerne-Veur, un digarez da adwelet mignoned barzhed o chom en tu all eus Mor-Breizh. Jean-Jacques Hueber, na oa ket breizhat, ha na oa ket dedennet kalz gant ar relijion. Koulskoude e teuas da vezañ unan eus mignoned brasañ Ernest, ken plijet oa gant hennezh a oa haelsperedek. Dominique Hueber, mab Jean-Jacques, a veiz bremañ pebezh chañs en doa bet o resev digant Ernest, kement a c’hreunennoù sevenadur, o deus kemeret perzh e savidigezh e bersonelezh ! Dominique, pa oa yaouank, a vlenie ar c’harr-tan, ennañ e dad Jean-Jacques hag Ernest, o tivizout joaius war-zu baleadennoù sevenadurel. Ret e oa d’an daou gomper choaz mat o flas, an eil hag egile o kaout bep a skouarn vat diouzh an tu mat rak pounner-glev e oant o daou diouzh un tu. Tost bouzard e oa Ernest diouzh an tu e oa bet gwastet e skouarn gant un tenn kanol e-pad e amzer-soudard. Pa vez aozet baleadennoù kentelius gant Dominique Hueber e treuzkas ‘pezh en doa desket gant Ernest.\nE vicher skolaer a blije kalz da Ernest ar Barzhig. E gentelioù a briente gant aked. Neoazh, goût a ouie kelenn en un doare naturel, o treuzkas ar sevenadur evel ur c’honter. Tad an Aotrou Maer Herve Le Lu, Jean Le Lu, a oa bet skoliad Ernest ar Barzhig. En e eñvor ec’h adwele Ernest ar Barzhig o tont tre, ‘barzh e glas. Sioul ha seder ordin ! Mentet bras, un neuz vat a zen, Ernest a stalie e c’halloud hegarat. O vezañ m’en doa ar skoliad Jean Le Lu bihan desket e gatekiz e brezhoneg e oa laouen ar Mestr Ernest o kaojeal gantañ en o yezh-vamm.\nMestr-skol Mur-Breizh a gave displijus pedagogiezh pismigus an devezhiadoù stummadur a veze aozet gant an ensellerien. Selaouomp Ernest o tanevelliñ ‘pezh a reas gant e gamaladed fastet gant ar prezegennoù toull war an « diougonerezh arnevez» ! «Laosket hon oa hor c’heneiled da spazhañ buzhug hag e oamp aet, pemp den fur, gant ur voutailhad sistr fresk () e penn all eus liorzh ar skol, ar pellañ posupl evit ma ne glevfemp ken () pilpouzerezh ar bismigerien. » En e zanevelloù eo ur mailh evit komz eus ar vugale vihan. Ur bern kontadennoù a-zivout ar skolaerien a zo bet savet gant Roh-Vur. Pleustriñ a ra d’anavezout istor ar skolioù lec’h ma vez o labourat. E 1954 ec’h embann istor Skol Sant-Job Kaezilieg.\nSK41 Setu pelec’h e labouras Ernest ar Barzhig :\nDa gentañ e voe galvet da skolaer kristen e skol Sant Loeiz Mur. (1938). Mestr-skol e voe war-lerc’h e Bear (e nav ha tregont), e Mael-Karaez (e un ha daou-ugent) hag e Mur adarre e daou ha daou-ugent. Er bloaz unan ha hanter-kant e voe anvet, war e c’houlenn er Charente-Maritime, en ur skol renet gant e vignon Roger Praud. Hast gantañ da gaout ur post atebegezh en em stag da renerezh skol sant job Kedilieg e daou ha hanter-kant. SK42 E seizh ha hanter-kant e tivizas Ernest ha Suzanne mont da Roazhon da chom, evit aesaet hentennoù skolveuriek o bugale. Ar famillh a gavas ul lojeiz c’hwec’h warn-ugent, straed an eskob Mouezy. Degemeret eo Ernest war postoù kelenner, e skolaj santez Varia da gentañ (2 vloaz), kelenner galleg ha saozneg e skolaj Sant Varzhin war-lerc’h, hag en dibenn, kelenner e skolaj an Azeulerezh, betek pevarzek ha tri-ugent. Ret e voe da Ernest mont war e leve e miz gouere kent an termen rak fall e oa aet e yec’hed. Neuze ez eas an tiegezh ar Barzhig da Vur en-dro, da chom straed Kervos – adanvet abaoe en enor da Ernest ar Barzhig – e-lec’h ma voe falc’het trumm e-kreiz e nerzh-krouiñ. D’an unan a viz kerzu seiteg ha tri-ugent e kolle Breizh unan eus e skrivagnerien gwellañ ha puilhañ.\n6 D’e vab-kaer Yvon e tisklêrias Ernest ur wech : « Ma feiz a zo hini ar glaouer. Naturel ha didrouz e oa e vuhez kristen. E feiz a oa bevet e kreiz e diegezh, en iliz hag en e skol gristen. Tamm-ha-tamm e oa desachet Ernest ar Barzhig gant ar prederouriezh drouizel, a sante tost-tre d’an denelouriezh kristen.\nIstorour e oa, ha goût a ouie e oa un drouiz alies dindan pep soutanenn sent kentañ hom bro. SK44\nDivizout a reas ar Barzhig emezelañ e tri aozadur a aroueze dremm teirlodennek an denelouriezh hunvreet gantañ : Urzh Marc’hegerien Sant Yann Jeruzalem (evit ar relijion), Unvaniezh Arvor e 1941 (da brederiañ war framm kevredigezh Breizh), hag e Breuriezh an drouized, Barzhed hag Ovizion Breizh e 1948 (evit ar sevenadur istorel hag ar prederouriezh).\nSK45 SK46 War pajennoù Ouest-Eclair, er bloavezhioù tregont, e tizoloe gant from Gorseddau Pondi ha Rosko (34). En e ugent vloaz e yeas da sellet a-dost Barzhed ur c’hoursez digor e Perroz. Boemet e voe gant pep tra ! SK47 Mont a reas d’ar Roc’h-Derrien da sellet ouzh Taldir aet du-hont da enoriñ eñvor ar roc’hard Narsis Kelien. Er bloaz eizh ha tregont ec’h embann Ernest ar Barzhig e skrid kentañ er gelaouenn Breizh. SK50 Boemet e voe an drouiz-Veur Taldir gant levr Ernest «Mûr de Bretagne et sa région». Hag ur plas a varzh a ginnigas dezhañ e Gorsez Breizh.\nE miz gwengolo eizh ha daou-ugent e voe pedet Ernest da C’horsez kuzh Roazhon. Anvet e voe Ar Barzhig da varzh Roh-Vur ez ofisiel. Un arouez eus e vuhez eo an anv-barzh en doa dibabet : rann kentañ Roh-Vur a veneg ar Roc’h-Derrien, kêr e vugaleaj, ha Mur, a veneg kumun e wreg Suzanne. PH51 Displijet e oa bet Ernest gant prezegenn Berthou-Kerverzhioù a erbede distro un drouiziezh pagan. Birvidik e tremenas Roh-Vur un diplom war ar studioù keltiek degemet gant ar meneg mat. O labourat kourajus e kembraeg dindan askell ar c’helenner Falc’hun, o tastum geriadur al labour-douar evit Pêr Trepos e teuio a-benn da dapout un diplom studioù uhel a geltieg e 1950. Neuze, karget e voe Roh-Vur da reizhañ skridoù brezhonek ar c’hoursez moulet war an Tribann.\nSK52 53 54 E 59, Roh-Vur, a skoazellas ur barzh kozh-tre, Césaire le coënt Mab Loïz, da embann lod eus e varzhonegoù. Roh-Vur a gavas plijadur en ur c’horsez a oa bet aozet e Pempont o vezañ ma oa bet degaset an drouized betek lec’hienn al lidoù, dre girri sachet gant ejened. SK55 E miz Mae 56 (c’hwec’h ha hanter-kant) e voe anvet Roh-Vur da zrouiz ar Poellgor. Karget e voe da skrivañ ur brezegenn hir war Ab Herve, Vallée, evit Gorsez digor Sant Brieg (1956). E studiadenn dispar a voe embannet gant Breuriezh ar Varzhed.\nsk56 Ha setu ar bloavezh eizh ha hanterkant.\nE naontek kant eizh ha hanterkant e kinnigas Roh-Vur e vefe aozet Gorsez digor ar bloavezh-se e Mur-Breizh. E miz ebrel e stagas gant an darbaroù : dibab a reas al lec’h, park chapel santez Suzanna. An Ti-kêr a asantas prestañ salioù evit an emvodoù hag an diskouezadegoù. Evit staliañ an isframmoù e vefe rekouret Roh-Vur gant e skolidi kozh er skolaj neuze.\nSK57 An aotrou Cléret, kadoriad Sindikad an douristelezh, a oa ouzhpenn perc’henn ha rener mengleuz Trevejean. Evit ur bennozh Doue e kinnigas mein ar C’hrommlec’h, ha koust un tourter hag e vlenier. Met ret e vefe labourat a-raok eurioù an devezh-labour boutin! Neuze, da bemp eur beure eo m’en em emgavas Roh-Vur, ar blenier-tourter hag ar gantonierien a-benn staliañ ar maen-log hag ar peulvanioù pounner! Pebezh souezhadenn evit tud bourk Mur-Breizh pa voe dizoloet ganto al lec’hienn meurveinek nevez, a vefe da viken ur savadur-testeni eus bezañs an drouized !\nRoh-Vur a brenas bannieloù gwenn ha du ha lietennoù erminiget evit kinklañ ar straejoù.\nBreudeur ha c’hoarezed ar C’horsez, a zeredas a bep-lec’h, niverus, eus Sant Malou, ha memes, eus Bro-Varoko ! Telennourezed a deuas a-gevret gant barzhed a Naoned. D’ar sadorn e voe roet prizioù lennegel en eñvor Taldir. Da Roh-Vur e voe roet ur priz evit e werz vrezhonek, ur groaz kelt e feilhañs a lakas a-istribilh a-us d’e wele lec’h ma chomfe da viken!\nD’ar sul, goude bezañ en em gwisket en ti-kêr, izili ar vreuriezh a zibunas da heul ar gward-maezioù. Pa oa deuet eur an overenn-bred, ne oa ket arruet an tad Aleksis, aluzener ar C’horsez. Kompren a reas Roh-Vur trumm e oa dale gant ar beleg kozh dre ma heuilhe eur an heol ! En ur rac’hoanat e asantas person Mur, lesanvet « Tonton Selest », da lidañ an oferenn en e blas, e Chapel Suzanna.\nSK62 Hag ar prantad hirc’hortozet a c’hoarvezas : an drouiz-veur Eostig Sarzaw a savas war ar maen-log. Ur studier yaouank, Marcel, a oa bet sikouret kalz gant Ernest, a zigoras al lidoù gant son e vinioù-bras ! Berzh bras a reas Roh-Vur gant an diskouezadeg levrioù en doa prientet.\nEvel Arouez-varzh e rene lidoù Gorsez Breizh. Liammoù kreñv en doa staget gant e vreudeur a Vro-Gembre hag a Gernev-Veur. :\nRoc’h-Vur e oa « mestr an arnodennoù » en anv ar c’horsez. Aterset e voe gantañ an diskibl… Gwenc’hlann ar Skouezeg. Laouen e oa Roh-Vur pa veze ar C’horsez digor e Pempont, un digarez da welet e vignoned Per Vallérie ha Yann Brekilien… Er c’hontrol, Ernest a gave displijus-tre daremprediñ Georges Pinaut. Hennezh a rebeche da Roh-Vur, e galleg ! da gomz ur brezhoneg chakerien-plouz. Roh-Vur a respontas dezhañ : Un enor glorius eo evidon kaozeal brezhoneg ar bobl! Ha ma ne chomfe ‘met unan, me an hini a dalc’ho ! »\nSK 64 65\n7 Ernest ar Barzhig a blije dezhañ kalz mont da bourmen en e-unan war ar maez. Da vont da bourmen, en em wiske ordin en un doare cheuc’h ! Heuzoù uhel, bragoù marc’heger, jiletenn, kravatenn ha chupenn vrav, boned vask ha kabell du. Ha dav gant e bennvazh.\nWar an hentoù, Roh-Vur a sante e galon leun a vadelezh evit ar Grouadelezh a-bezh.\nBuan e krogas spered, ene hag ijin ar Barzhig d’en em stagañ gant from ouzh bro e wreg Suzanne. SK66 Alies e lâre : « Ar Baradoz war an douar eo evidon koadoù Mur. »\nSK71 Boemet e oa gant an Natur.\nNe oa ket un ispisialour eus perzhioù pareüs al louzeier met strivoù a rae evit debriñ boued yac’hus. Bemdez e tebre ul loaiad greun ed en doa lakaet da gellidañ eñ e-unan ! Ernest Le Barzhig a oa un ekologour a-raok na vefe diouzh ar c’hiz. Kinnig a rae doareoù poellek d’adlodennañ : hervezañ, e vefe mat skarzhañ lod eus ar girzhier bihan a ranne ar parkoù e logelloù douar re vihan bewech ma veze hanteret an douar etre an heritourien. Er c’hontrol, displegañ a rae e oa ret mirout ar girzhier koshoc’h bet savet tro-dro d’ar parkoù bras adkavet gante ment vras gwechall, da virout liesseurted ar buhezioù gouez ha da ziwall ar chatal.\n8 Gant an holl arzoù e oa dedennet Roh-Vur. Soniñ banjo a rae pa oa yaouank. Ar sonerezh klasel a selaoue gant plijadur. Lazoù o kanañ kantikoù e brezhonek ha sonerezh hengounel a gave dudius. Ne gane ket alies.\nSK72 Roh-Vur a blije dezhañ al livourien a ouie taolenniñ kened ar maezioù, pe pinvidigezh dibar hor sevenadur ; Camille Corrot, a foete bro eveltañ, a oa azaouezet gant Ernest. Tost d’e galon e oa evel-just an daolenn: « Porrastell Chapel Santez Suzanna e Mûr-Breizh. » Ur melezour eo ennañ prederouriezh Roh-Vur, ur c’henteuzadur etre mennozioù an drouized (an derv) hag ar feiz katolik ( Porrastell ar chapel).\nRoh-Vur ne denne ket poltredoù eus ar gweledvaoù a veze arvestet gantañ e-pad e bourmenadennoù. A-wechoù e rae un damdresadennn bennaket.\nSK 73 9 Ivoulet e oa Roh-Vur gant ar meurvein evel pep drouiz, met ne brize ket ar vrizhkeltiegouriezh. Meurvein puilh ha heverk a gaver e tolead Mur-Breizh.\nDre ma soñje dezhañ n’eo ket sirius klask kornandoned aze, pe skinoù tellurek, e plije kentoc’h dezhañ faltaziañ buhez wirion tud nevez-oadvezh ar maen. SK74 Raksantout a rae Roh-Vur e veze ar peulvanioù panelloù-heñchañ meurdezus. Neuze, aes-tre e tegemeras martezeadoù e vignon Jean Lody a Rostrenen. Ar vein-hir a vefe bet panelloù o venegiñ al lec’hioù metal er c’hondon.\nSK 74 B Padal, gant ur sell-drouiz eo, en doa dizoloet war gompezenn Ménéheiez, e Mur-Breizh, ur maen ledan, drouizel hervezañ dre e stumm tric’hornek. Liammet e oa hervez Roh-Vur ouzh teir feunteun gozh bet toullet e begoù un tric’horn douar. An tric’horn maen a vefe liammet ivez hervezañ ouzh furm triadek an triadoù barzhel.\n10 Adalek e vugaleaj hag e yaouankiz, e drivliadoù ha darvoudoù a gase Ernest ar Barzhig war-zu e blanedenn, bezañ skrivagner : Dirak ur gweledva eo awenet diouzhtu. selaouomp Roh-Vur : « Arvest lugernus tarzh-an-deiz en em ro din-me. Un flourder avielek a ren war ar vro, ken gwerc’h eo an aer ha ma oa da vare krouidigezh ar Bed. »\nSK81 Ret e vefe sevel un dezenn-doktorelezh war oberennoù Ernest ar Barzhig a-benn studiañ anezho mat-tre… An darn vuiañ eus e oberennoù a zo bet embannet hag adembannet war-lerc’h e varv. Lod eus al levrioù-se a vez kavet c’hoazh er stalioù. War ar genrouedad e kaver al levrioù koshañ, a eil dorn, pe er stumm PDF.\nAchuomp hom frezegenn dre ur veaj verr a-dreuz oberennoù Roh-Vur :\nDa ginnig buan e skridoù em eus renket ar c’hwec’h levr warn-ugent bet embannet gant Roh-Vur e 7 rummad.\nRummad kentañ : En ur bern kelaouennoù en doa embannet Ernest ar Barzhig e destennoù, savet e brezhoneg peurvuiañ. Ur bern kontadennoù ha danevelloù, mui ur barzhoneg bennak, a veze strewet er c’hazetennoù da heul : Brud, Brud Nevez, Bleuñ-brug, Barr-Heol, Al Liamm, Dihun, Hor Yezh, Skol, An Tribann. (Ur priz lennegel a voe roet dezhañ gant departamant Aojoù-an-Norzh er bloaz hanter-kant da enoriñ e deskad pennadoù ha danevelloù.)\nSK82 Eil rummad : 5 levr strollet enno kontadennoù ha danevelloù a-zivout e vuhez peurvuiañ.\nKôzioù Tintin Mari : kontadennoù a oa kontet dezhañ gant e dintin. Un dastumadenn bet prizet gant ar C’horsez (1964 / 1979)\nKalonoù tregeriat 1979\nDaou zastumad koñchennoù ha danevelloù brudet,\nBuhez ha faltazi (1970, ademb 1984, Emgleo Breiz)\nUl levrenn eñvorennoù tro-dro da C’horsez Vreizh:\nEñvorennoù ur…barzhig h yezh 1982\nDediet e vez alies e goñchennoù d’e vugale, d’e vugale-vihan, pe c’hoazh, d’ur mignon, pe d’un den en doa awenet anezañ da geñver ur valeadenn.\nSK83 Spered konterez hengounel e dintin Vari a vev en e zanevelloù brezhonek.\nE bal gentañ oa skrivañ evit ar bobl, evit ar vrezhonegerien a-vihanig, en ur brezhoneg tost d’ar yezh komzet rak diskleriet en doa :\n« Ne vez ket lennet brezoneg gant ar bobl dre na vez ket roet HE brezhoneg d’ar bobl da lenn! »\nAlies e vez savet e danevelloù, war darvoudoù gwirion.\nDiskouez a rae na pouezus e vez kontañ buhez an dud vunut, darvoudoù bihan a lak ac’hanomp da gompren ar gevredigezh, an istor vras zoken ! Setu perak e komze eus ar vartoloded, eus ar glaskerien-vara, eus al labourerien-douar, eus ar velein divrud…\nGant e bluenn e oa ur c’honter c’hoazh. Mestr ar gomz dre skrid e oa ! Ur c’honter eo, a gomz d’al lenner e komze alies ! O lâret dezhañ, sell ‘ta a-drek ar brousgwez-mañ hag e weli ur yourc’h, ur porc’hell gouez pe ur gwiñver !\nSK 84 En unan eus e zanevelloù hepken em eus kavet un dodenn drouizel a-grenn. Er skrid-se, ar baleer Roh-Vur a gej gant Korrix, Roue ar gorriganed. Kleze Arzhur en e zorn, ec’h adoubas Roh-Vur da varc’heg en ur lâret : sk 85 « Dre c’halloud Kaledvoulc’h, ra vi hael ha dispont ! » Met neuhe Lagad an heol, adskedet gant laonenn Kaledvoulc’h, o teviñ malvennoù ar skrivagner o hunvreal, a zihunas anezhañ !\nFent, from, donder, skañvded, lusk, a gas al lenner war-du dibenn pep kontadenn, fin pep danevell, souezhus-tre alies.\nSK86 Trede rummad : Pemp troidigezh eus troioù-kaer istorel :\nPêr Denez, kelenner skol-veur Roazhon, en doa kroget, en e yaouankiz, da dreiñ e brezhoneg oberennoù Paul Féval. Pediñ a reas Roh-Vur da wellaat hag achuiñ e labour a-benn gallout embann un dastumad levrioù e brezhoneg lennegel, pinvidikaet gant livioù brav yezh naturel ar bobl, bet desket a-vihanig gant Ernest. Gant plijadur en em stalias ar c’henlabour frouezhus-se etre an daou vignon, skrivagnerier ken ampart o-daou.\nSK 86 Q Ar bleiz gwenn, skol, Le loup blanc, Skol, 1977\nBoudig an Aod, La fée des grèves, Mouladurioù Hor Yezh, 1987\nSK 87 Valantina a Roc’han, Valentine de Rohan, Skol,1980\nSK 88 Pevarvet rummad ennañ 7 levr.\nE galleg, Ernest ar Barzhig en deus savet un degad unstudienn awenet dezhañ gant gweledvaoù, ar batisoù, hag istor al lec’hioù-se :\n« Histoire d’une école depuis 1854 »,. Istor Skol Sant-Job Kedilieg en doa labouret enni (e kazetenn Deaniezh Sant-Neven) 1954\nSK89 Un dornad levrioù, resis-tre, war Mur-Breizh :\nMûr-de-Bretagne et sa région, 70 p, 1947, kresket e adembannadur 1957 (400 p).\nImages de la Bretagne centrale, plegfollen, 1950\nSK 90 En e aez e oa oc’h implij e ziv yezh-vamm, galleg ha brezhoneg ! Dedennet e veze zoken gant teirvet yezh hom bro, ar gallaoueg, a gleve e korn-bro Mur-Breizh. Pa glaske orin ar gerioù e veze studiet gant Ernest ur bern yezhoù eus ar bed !\nE galleg ‘ta eo e tivizas sevel levrioù henchañ evit an douristed, levrioù a-dalvoudezh lennegel !ar galleg a veze arveret gantañ evit bezañ lennet muioc’h. Dre e studioù galleg – latin e oa barrek-tre war ar yezh c’hallek hag ar stil klasel.\nLabourat a rae kalz a-raok skrivañ, o furchal en dielloù, o lenn ‘pezh oa bet skrivet dija war e danvez, o tastum gerioù diwar c’henoù ar bobl dre enklaskoù war an dachenn !\nErnest a lâre : « Ar c’hlask a zo stank / Ar c’haved alies a vank. »\nKlok-tre e vez levrioù touristel Ernest : Deskrivañ a ra istor ar gumun, ar batisoù, sevenadur ar vro, ar vuhez a-vremañ, an armerzh. Menegiñ a ra bommoù eus skrivagnerien vrudet\nPep lenner a c’hall ober ur bern baleadennoù diwar titouroù levrioù touristel Roh-Vur.\nSK 91 Studiañ a ra an anvioù-lec’h brezhonek.\nUn drugar eo lenn ar studiadenn hir en doa graet war an Tunodo, trefoedach ar Roc’h, en e levr diwar-benn Ar Roc’h-Derrien. Labourat a reas en ur geñveriañ ar renabl bet savet gwechall gant Narcisse Quellien ouzh ar rollad gerioù en doa-eñ desket gant e dad, ur roc’hard anezhañ. A-wechoù, Roh-Vur a implij ur ger Tunodo bennaket en e zanevelloù, evel « tiar » (kozh), un dornad (un toullad krampouezh). En e levr war Mur-Breizh e kinnig ur renabl eus bruzhun yezh vrezhonek an takad-se, war harzhoù ar brezhonegva, puilh ennañ gerioù o tont eus ar gallaoueg !\nPempvet rummad : 2 levr gouestlet da diegezhioù liammet outañ :\nEvit danevelliñ amzer dremenet e vro, en doa Roh-Vur kavet un doare, dielfennañ ar familhoù kenstrollet enni ! familhoù ar bobl hag ar familhoù nopl.\nSikouret gant e vab Erwan e studias buhez familh e vamm-gozh a-berzh tad, ar C’hrec’hioù, un noblañs uvel. War-lerc’h e stagas gant un noblañs uheloc’h, an tiegezh Magon.\nSK 92 C’hwec’hvet rummad :\n3 levr a gont buhez tud pouezus hervezañ en emsav breizhek, denelourien anezho dreist-holl.\nJean Choleau, son œuvre, ha… La Fédération régionaliste bretonne, unvaniezh Arvor. 1966\nSK 93 François Vallée-Abhervé, grammairien et lexicographe, sa vie, son œuvre, 1956.\nSK 94 : Roh-Vur a zisplege pep tra gant ur sell madelezus\nSK97 Seizhvet rummad : 4 levr enno tudennoù o talañ ouzh an istor, ouzh gwagennoù feuls impalaerouriezh, hag ar gomunegezh.\nLoeiz Lezongar, ur romant, a lak ac’hanomp da zizoleiñ ar prosezioù a strafuilhas bed ar sevenadur breizhek da vare an Dieubidigezh. (1968) Kizidik-tre e oa Roh-Vur ouzh ar justis.\nMa emgann evit Iwerzhon, diwar emvuhez-skrid an emsaver iwerzhonat Dan Breen (Skol, 1978)\nSK 98 Mougev an drouiz : troidigezh ul levr troioù-kaer bet savet gant Aodh de Blacam. Ennañ harozioù yaouank a zo splujet en henamzer Iwerzhon, ‘lerc’h ma kejont gant ur bobl gourajus, drouized ha roueed kelt dieub, SK99 en ur enebiñ ouzh Fomoreed drouk. En eil lodenn eus al levr en em gav an tudennoù a-gevret gant Iwerzhoniz a stourm ouzh yev Breizh-Veur.\nE Mougev an drouiz c’hoazhe kinnig notennoù yezhoniel, o tisplegañ orin ar gerioù gouezelek, o keñveriañ anezho gant gerioù tost er yezhoù kelt all.\nSk 100 Ti Vatriona, troidigezh un danevell gant Soljenitsyn), SK 101 La maison de Matriona (1976). SK102 Dre e daolenn eus buhez skouerius ar vaouez-se a dalc’h da vont reizh a-dreuz ur gevredigezh diskiant e savas Roh-Vur ur bravig lennegel !\nEn ur vousc’hoarzhin e kontas d’ur mignon : « Un aozer-levrioù n’on ket ken bremañ, nemet un troer istorioù ar skrivagnerien all ! »\nGant ar Barzhig e veze gwisket e yezh saourus gant daou zoare-skrivañ disheñvel. Ne oa ket ur gudenn evitañ implij pe ar skolveurieg, pe ar peurunvan. Deuet e oa a-benn da c’hoveliañ ur yezh o veskañ, kempouezet mat, brezhoneg poblek ha bev gant brezhoneg lennegel arnevez.\nSK 123 Klañv e oa kalon Roh-Vur en e vloavezhioù diwezhañ. Ar poanioù a sante en e vruched a ziougane dezhañ e vefe berr an amzer a chomfe gantañ da skrivañ. D’e vab-kaer Yvon Abiven e tisplegas e oa en e soñj prientiñ adembannadur e levr war Kêr ar Roc’h, hag e vefe e gwirionez e labour lennegel diwezhañ en galleg. Birvilhet gant strivoù e vab-kaer Yvon hag e verc’h Gwenola da ziorren skolioù Diwan, en doa divizet Roh-Vur ne skrivfe adalek neuze ‘met levrioù brezhonek ! Nag a oberennoù dudius evit ar skolidi nevez en defe savet Roh-Vur ma ne vefe bet marvet just er prantad ma teuas a-benn Yvon ha Gwenola da zigeriñ ur skol nevez!\nD’an daou a viz Kerdu naontekkant seitek ha tri-ugent, ene Roc’h-Vur a guitaas e gorf, da vont d’ar Bed-All, hini an Anaon.\nSuzanna Le Barzic (bet ganet Le Custumer), gant kalon ha youl, a deuas a-benn, a-hed he buhez, da virvidikaat he familh unanet gant ar garantez, daoust d’ar c’hañvoù a reuzias he ziegezh : marv he mab henañ Erwan e 1965, marv he gwaz Ernest e 1977, marv he merc’h Gwenola e 1979 en ur gwallzarvoud-karr-tan.\nHervez Ernest ar Barzhig, an eneoù diwelus a chom en ardremez ar c’hrouadurioù bev karet gante. Hag evidomp-ni, al lennerien vev, emañ ene Roh-Vur o tridal c’hoazh en danevelloù brav en deus legadet deomp.\nSetu perak e\nKuzulian ‘ta deoc’h mont da bourmen war roudoù baleer hegarat Mur.\nDa brederiañ war amzer da zont Breizh, ha, evel Ernest ar Barzhig, bezañ fur.\nLennit, adlennit, levrioù gallek ha levrioù brezhonek an drouiz Roh-Vur !\nDa beurechuiñ, selaouomp alioù fur roet deomp-ni gant Roh-Vur :\n« Chomomp bepred dorn ha dorn,\nKalon ouzh kalon,\nDre ‘n em gar ‘n’eil egile\nBreizh vo glorius hep dale. »


Pajenn:Imitation ar Verc’hes Vari.djvu/16 - Wikimammenn\nPajenn:Imitation ar Verc’hes Vari.djvu/16\nhac ar c’halur precius, ar bara hac ar guin pere a dle beza chenchet e corf hac e goad Jesus, ho mab. Recevit eta, va Doue, an offranç a ran deoc’h eus a sacrifiç ho Mab evel un dra a c’hues mad evidoc’h, ha souffrit m’ac’h unissin d’an offranç a gorf ha goad Jesus, an offranç eus va c’horf hac eus va ene, eus va madou, eus va bues hac eus a guement am beus.\nGoalc’hit ac’hanon, va Doue, e goad an Oan-Doue, evit ma vezo purifiet va oll souilladures spirituel, ma visco va ene ar robe venn eus ar stad a c’hraç ha ma c’hesperin neuse beza un deis diguemeret er banqet a joa eternel, destinet ganeoc’h en êe d’ar re a veso bet ho mignonet var an douar.\nPoent eo, ô va ene ! sevel dreist en oll draou eus ar bed-ma. Tennit, va Doue, tennit oc’h-unan hor c’halonnou betec ennoc’h ha souffrit ma c’hunissimp hor moueziou da velodiou caër ar sperejou eürus, ha ma lavarimp, en hor pelerinaich ama, ar pez a ganont eternellamant er c’hloar : Santel, santel, santel eo an Doue a adoromp, an Autrou, Doue an armeou.\nAdtapet diwar « https://br.wikisource.org/w/index.php?title=Pajenn:Imitation_ar_Verc’hes_Vari.djvu/16&oldid=109039 »\nKemmoù diwezhañ degaset d'ar bajenn-mañ d'an 16 Her 2017, da 18:12.


Pajenn:Sales - Introduction d’ar Vuez devot.djvu/76 - Wikimammenn\nPajenn:Sales - Introduction d’ar Vuez devot.djvu/76\noffr da veza fidel deoc’h ato ; me a ra deoc’h un homaich ferm eus va c’halon ; m’en em soumet da oboissa d’ho Lezennou ha d’ho Gourc’hemennou santel.\n3. O Guerc’hes sacr, va Itron guer, me ho choas evit va Rouanes, m’en em laca dindan hoc’h ansaign ; me a ofr deoc’h ur respet hac ur reveranç particulier. O va Eal mad, va fresantit d’an assamble sacr-se, n’am dilesit quet quen na vezin erruet gãt ar Gompagnunez eürus-se pe gant hini e lavaràn hac e livirin da jamæs, Gloar da Jesus, gloar da Jesus.\nCHetu ase’ta, va Philotee, ar meditationou requis hervez hon intention ; pa ho pezo ii great, it hardimant gant ur speret a humilite da ober ho Confession general ; Hoguen, me ho ped, na zeut guet d’en em droubli gant amprehansion ebet. Ar Scorpion pehini en deveus hor flemet, a so binimus oc’h hor flem ; mæs pa vez great eol anezàn, eo ur remed excellant a enep e flem e-unan. Ar pec’het ne de mezus nemet pa er greomp, mæs pa vez convertisset e Confession hac e Pinigen, e teu da veza enorabl ha profital d’hor silvidigpez. At Gontrition hac ar Gonfession a so quer caër, hac a so ganto ur c’huez quer mad, ma\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/76&oldid=118704 »\nKemmoù diwezhañ degaset d'ar bajenn-mañ d'an 8 Eos 2018, da 16:13.


Ec'ho - Wikipedia\nEc'ho, poltredet gant Alexandre Cabanel, 1887).\nEc'ho (Ἠχώ /Ēkhō e gregach, latinekaet en Echo), zo un oreadez, pe nimfenn eus ar menezioù, e mojennoù Hellaz kozh, hag a gare he mouezh.\nZeus ivez a gare he mouezh hag a zeue d'he gwelout alies. E wreg Hera avat a vage disfiz ouzh doareoù he fried doue, hag a ziskennas eus Menez Olympos da dapout mestr an doueed a-greiz e c'hoarioù gant an nimfezed.\nA-wechoù e chome Hera da selaou Ec'ho o kontañ istorioù hir-mat tra ma veze Zeus o redek war-lerc'h an nimfezed all. Pa gomprenas Hera penaos e veze c'hoariet an dro-gamm dezhi e kastizas ar goantennig Ec'ho o lemel he mouezh diganti, nemet e oa kondaonet da adlavarout gerioù diwezhañ kaozioù an dud.\nEcho and Narcissus (John William Waterhouse, 1903, Walker Art Gallery, Liverpool).\nOrgediñ a reas Ec'ho ouzh Narkissos, ur mab d'an nimfenn Liriope eus Thespiai. Honnezh a oa bet tapet gant an doue-stêr C'hefisos ha gronnet en devoa anezhi gant e droielloù, ha brazezet Liriope. Aet ar vamm da welout an diouganer Teiresias, ha goulennet outañ ha bevañ kozh a raje he mab.\n↑ Metamorfozoù Ovidius.\nAdtapet diwar « https://br.wikipedia.org/w/index.php?title=Ec%27ho&oldid=1770646 »\nDernière modification le 23 Gwe 2017, à 08:11\nKemmoù diwezhañ degaset d'ar bajenn-mañ d'an 23 Gwe 2017, da 08:11.


John L. Dube, war-dro 1910\nJohn Langalibalele Dube (22 C'hwevrer 1871, Inanda, Suafrika – 11 C'hwevrer 1946, Durban, Suafrika) a oa ur skrivagner, kazetenner, politiker ha prederour eus Suafrika e zouloueg. Bez' e voe prezidant kentañ ar South African Native National Congress (SANNC), aet diwezhatoc'h da African National Congress.\nDont a rae John Dube eus ur familh uhel, ha mab d'ur pastor e oa. Skoliet e voe gant misionerien stadudanat ha da 16 vloaz e voe kaset d'ar Stadoù Unanet gant ar visionerien-se da zaremprediñ ur skol gristen eno, an Oberlin Institute. Er Stadoù Unanet e welas John Dube ur vro ma oa bet lamet ar sklaverezh. Distreiñ a reas da Suafrika ma voe misioner d'e dro ha ma krouas skolioù adalek 1900. Ur stourmer evit gwirioù ar re zu e voe ha skrivañ a reas kalz, e zouloueg hag e saozneg. E 1930 e embannas ur romant istorel e zouloueg, "Ujege, mevel Shaka". Skrivañ a reas ivez levrioù diwar-benn buhezioù ar rouaned zoulou, evel ar roue Dinizulu.\nJohn Dube ne oa ket un dispac'hour hag an SANNC ne oa ket ur strollad dispac'hourien kennebeut evel ma teuas an ANC da vezañ diwezhatoc'h. Met a-hed e vuhez e stourmas evit gwirioù mab-den hag evit unaniezh ar re zu.\n1930 : (Ujeqe, Insila ka Shaka ("Ujege, mevel Shaka") ur romant istorel;\nUmuntu Isita Sake Uqobo Lwake ("An den eo e enebour gwashañ")\nDube, asambles gant e wreg Nokutela Dube, a savas ar gazetenn gentañ e zouloueg, Ilanga laseNatal.\nAdtapet diwar « https://br.wikipedia.org/w/index.php?title=John_Langalibalele_Dube&oldid=1868304 »\nKemmoù diwezhañ degaset d'ar bajenn-mañ d'an 20 Meu 2020, da 12:03.


Pajenn:Sales - Introduction d’ar Vuez devot.djvu/437 - Wikimammenn\nPajenn:Sales - Introduction d’ar Vuez devot.djvu/437\nlavaret evel ar Geffre mad-se, jamæs ne vizin laouen na joaïus : rac e creis an nos e tleomp gortos ar sclerigen, ha toudememes e creis ar gaerra amser spiriruel a ouffemp da gaout, ne rencomp quet lavaret ; ne vezin jamæs trist nac enouet, non : rac evel a lavar ar Fur, en deiziou eürus ne dleer quet ancounec’hât an deiziou maleürus. Ret e caout esperanç e creis an adversite, ha caout doujanç e creis ar brosperite, hac en eil occasion hac eben e ranquer ato en em humilia. 5. Penaus ez eo ur remed souveren discleria hor poan da ur mignon spirituel bennâc pehini a alle hor soulagi.\nErfin evit conclui an avertissamant-mâ pehini a so quen necesser, e remercàn penaus en degout spirituel- mâ couls hac e peb tra-all en deveus hon Doue mad hac hon adversour pretantionou control ivez ; rac Doue a fell dezâ hor c’hundui dre an degout-se da ur burete vras a galon, da ur renonç antier d’hon interest propr er pez a so evit e servich, ha d’en em zivisca parfetamant eus ac’hanomp hon-unan : mæs an drouc-speret a laca e boan da ober deomp coll couraich, evit ober deomp distrei ouz ar bligeadurezou sansuel ha d’hon renta enouus hac importunus deomp hon-unan ha d’ar re-all, evit ma vezo dicriet ha diffamet an devotion santel. Hoguen mar c’heuliit an avisou pere am eus roet deoc’h, e cres-\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/437&oldid=118615 »\nKemmoù diwezhañ degaset d'ar bajenn-mañ d'an 8 Eos 2018, da 09:48.


Sul 7 a viz Du 2021 – Lann-Anna\nHome Gregorian Sul 7 a viz Du 2021\nSul 7 a viz Du 2021\nMisal nevez: 32 Sul eus an amzer e-pad ar bloaz (B)\nUsus Antiquior : 24e Sul goude ar Sul-Gwenn\nNouveau Missel : 32e Dimanche du temps ordinaire.\nUsus Antiquior: Dominica Quinta quæ superfuit post Epiphaniam\nMisal nevez: Mark 12, 38-44\nEn amzer-se e lavaras Jezuz d’ar bobl: «Diwallit diouzh ar Skribed a fell dezho bale gant saeoù hir, bezañ saludet war blasennoù-kêr; kaout ar c’hadorioù kentañ er sinagogennoù hag al lec’hioù kentañ er banvezioù; int hag a lonk madoù an intañvezed, int avat, ha goude ma reont van d’ober pedennoù hir, a resevo rustoc’h barnedigezh.»\nHag aet en e goazez a-dal d’an Teñzor e selle penaos e taole an dud moneiz e-barzh an Teñzor. Kalz a binvidion a lakae arc’hant bras. Dont a reas un intañvez paour hag a lakaas daou lepton, pezh a dalvez ur c’hard-azenn.\nHag o vezañ galvet e ziskibion e lavaras: «E gwirionez, m’en lavar deoc’h, an intañvez-se, ar baourez-se, he deus lakaet muioc’h eget an holl reoù all o deus profet d’an Teñzor. Rak holl o deus roet diwar o dreist-ezhomm; hi avat eo diwar he dienez he deus profet kement he devoa, he holl bourvez.»\nominica Quinta quæ superfuit post Epiphaniam\nYeremias 29,11,12 & 14\nDicit Dóminus : Ego cógito cogitatiónes pacis, et non afflictiónis : in vocábitis me, et ego exáudiam vos : et redúcam captivitátem vestram de cunctis locis.\nMe am eus mennadoù a beoc’h ha n’eo ket a zroukverzh – lavar an Aotrou ; p’am galvot e selaouin ac’hanoc’h, hag eus an holl lec’hioù m’am eus hoc’h argaset ho tastum a rin.\nS/ Ho krad vat, Aotrou, hoc’h eus diskouezet d’ho pro\ngraet hoc’h eus da brizonidi Yakob distreiñ.\nLun 1 a viz Du 2021\nSul 14 a viz Du 2021


Buhez ar Sent/1912/Per Klaver - Wikimammenn\nBuhez ar Sent/1912/Per Klaver\n◄ Itron-Varia ar Folgoat Per Klaver Nikolas Tolentino ►\nPer Klaver, eur spagnol, a oa ganet en Verdun, er C’hatalogn, er bla 1581. D’e vla warn-ugent, ec’h eas da Darragon, da rei e hano da vont en Kompagnunez Jezuz. Daou vla goude, ec’h eas da enez Balear evit derc’hel gant e studi. Eno e kavas Alphons Rodriguez, a oa bet roët da anaout d’ezan meur a dra eus amzer da zont an den yaouank, hag a lakas da ziwan en e ene ar c’hoant da vont da brezek ar fe d’an Amerik : « Ma breur ker, a lavare d’ezan, n’on ket evit rei d’ec’h da c’hôut pegen doaniet on o welet nag a boblou a zo c’hoaz ha n’anavezont ket ar gwir Doue, hag ar boblou-ze a ya da goll, abalamour ma n’eus den ebet o lakat ar sklerijen da vont betek enne. Gwelet a rêr eleiz a labourerien didalve el lec’h ma zo nebeut a eost, pa ’z int ken distank el lec’h ma zo kalz da eosti. Ar c’hoant dastum aour, a ra da gement a dud treuzi ar moriou pell, a zo eta trec’h d’ar c’hoant gonid eneou da Jezuz-Krist ! O ma breur ker, ma ho peus c’hoant da greski gloar Doue, êt d’an Amerik da zeski da eleiz a eneou a ’n em goll er vro-ze, lakat da dalvezout ar gwad en deus skuilhet hon Zalver evite. »\nAdtapet diwar « https://br.wikisource.org/w/index.php?title=Buhez_ar_Sent/1912/Per_Klaver&oldid=38177 »\nKemmoù diwezhañ degaset d'ar bajenn-mañ d'an 5 Gou 2012, da 07:49.


Iakov Djougachvili - Wikipedia\n« Na roit ket ho kwad da Stalin!\nSkampet eo dija da Samara! E vab zo daskoret dija! Ma vez mab Stalin o saveteiñ e groc'hen, neuze n'oc'h ket rediet da aberzhiñ! »\nTrakt alaman stlapet d'an dud pa dremene soudarded Alamagn dre gêriadennoù URSS e 1941\nIakov Djougachvili (jorjieg: იაკობ ჯუღაშვილი Iakob Iosebis dze Jugashvili, ruseg : Яков Иосифович Джугашвили), bet ganet d'an 18 a viz Meurzh 1907 ha marvet d'ar 14 a viz Ebrel 1943, a oa mab henañ an tri bugel bet gant Jozef Stalin. Svetlana Allilouyeva ha Vassili Djougachvili e oa an daou vugel all.\nBez' e oa Iakov Djougachvili ar mab en doa bet Stalin gant e wreg kentañ, Ekaterina Svanidze.\nServijet en doa en Arme Ruz e-pad an Eil Brezel-bed ha prizoniet e voe pe en em rentañ a reas d'an Alamaned e-kerzh kentañ lodenn tagadenn an URSS gant nerzhioù lu an Trede Reich. Dizemglev zo da c'houzout penaos e oa marvet.\nHiziv-an-deiz e tisklêr an istorourien e varvas e kamp-bac'h Sachsenhausen.\nAdtapet diwar « https://br.wikipedia.org/w/index.php?title=Iakov_Djougachvili&oldid=1961096 »


Ag er gonfiance a zeliamb en dout é Mari - Wikimammenn\nAg er gonfiance a zeliamb en dout é Mari\nJ.-M. Galles, 1829 (p. 310-313)\n◄ Ni a zeli pedein Mari Ag er gonfiance a zeliamb en dout é Mari Ag en Ave Maria ►\nNi a zeli pedein Mari.\nME mab, én ol occasioneu malheurus é péré é éellet hum gavouit, galhuet-mé d’hou secour, ha m’hum impléou aveit oh.\nNe vern petra a zesirehet, ma n’en dé er péh a zesiret contrel de hloër en Eutru Doué ha d’hou salvedigueah, me vou perpet disposet mad d’hou cheleu.\nNe oulennet jamæs nitra gueneign meit én ur zesirein perpet m’hum accomplissou volanté Doué. Ur beden a rehet teign guet en disposition-zé ne vou jamæs hemb ur pourfit benac aveit oh.\nBout zou crechénion péré em fed d’obtenein dehai er péh a ouyant assès n’en dé quet revé volanté Doué. A ind a zeli bout ingorto a vout cheleuet ?\nRéral ne chongeant a me fedein meit a p’en dé question ag er madeu ag en doar ; a hend aral, digas caër ind aveit er madeu a hræce Doué.\nMar pédan aveit ai, n’er groan quet eit obtenein dehai er péh a oulennant, hac a vehai un droug aveit ai ; mæs er péh ne chongeant quet a oulen, hac a vou pourfitable dehai. Me oulen aveit ai afflictioneu péré, doh ou distaguein doh en doar, ou laca de chongeal én nean.\nGræceu a gonversion hac a salvedigueah, græceu eit avance ér vertu, ha chairrein muyoh-mui a vérit : chetui er péh a zeliée, quetan tout, goulen gueneign. Me cheleu attaüe mad er sort pedenneu-zé.\nNe oulennan madeu tamporel aveit er-ré em fed, meit quement èl ma ùélan é éellant bout véritablemant pourfitable aveit ai.\nUr procéz gouniet hac ur bléad pinhuic a vehai mara ùéh un droug bras eit en hani em fed d’ou obtenein dehou. Durant ma vér é creis el larganté, ne chongér quet calz én éternité.\nCalz a ré glan a oulen gueneign ma obtenein er yehet dehai, aveit péré neoah ne oulennan guet Doué meit er græceu péré a zou necessær én amzér ag er hlinhuet.\nN’en don quet ag er mameu-zé péré en dès un dinérdæt péhani ou dalle ha péhani a vir doh t’ai a glah avantage véritable ou bugalé. Me zinérdæt aveit oh, me mab, n’en dé quet capable d’em zrompein.\nNe impléan me intercession aveit oh étal Jesus meit eit obtenein deoh er péh a zou pourfitaplan deoh aveit er bed-men hac aveit er bed-aral.\nGuet er greden-zé, hou péet recour dohon guet confiance. Hou péet recouc dohon en hou poénieu, ne vern péh sort veint ; hac èl ne vanq quet ag er poénieu-zé, revou me hanhue, arlerh hani Jesus, perpet én hou quêneu ; revou, arlerh hani Jesus, scrihuet don én hou calon.\nMari ! ô hanhue sacret ! ô hanhue amiable ! Ne brononcér jamæs en hanhue-zé guet confiance hemb n’er prononcér guet fréh.\nEurus en hani a chonge liés én ou guet caranté, er salud guet dévotion, en inour a ùir galon, en dès hemb cesse recour doh t’ou !\nArlerh hanhue Jesus, hanhue péhani zou drès ol en hanhueu, n’en dès hanni respectaploh, douçoh, agréaploh d’er fidélet.\nÉn ur gonjurein en hanhue-zé, er péhour hum sant læn a espérance é misericord é Zoué ; en dén just a obtén ur garanté brassoh ; en hani a zou tantet, er victoër ar é oal-inclinationeu ; en hani a zou affliget, er batiantæt hac er gonsolation.\nAh ! ean vou, arlerh hanhue Jesus, me recour ém afflictioneu, me honseil ém doutanceu, me nerh ém hombadeu, me sclerdér én ol paseu a rein.\nAdtapet diwar « https://br.wikisource.org/w/index.php?title=Ag_er_gonfiance_a_zeliamb_en_dout_é_Mari&oldid=105915 »\nKemmoù diwezhañ degaset d'ar bajenn-mañ d'an 19 Eos 2017, da 09:13.


Buhez ar Sent/1912/Gregor a Nazianz - Wikimammenn\nBuhez ar Sent/1912/Gregor a Nazianz\n◄ Yunet Gregor a Nazianz Antonin ►\nNavet devez a viz Mae\nSant Gregor a Nazianz\nEskob ha Doktor eus an Iliz (***-389)\nGregor a deuas er bed en Arianz, demdost da Nazianz. E dad Gregor, e vamm Nonna, e vreur Sezer hag e c’hoar Gorgonia a zo enoret gant an Iliz. E keit ma oa oc’h ober e studi en Athen, kêr vras an deskadurez en amzer-ze, e reas anaoudegez gant eun den yaouank eus e oad, e hano Bazil.\nDont a rejont da vezan daou vignon, n’hellas nag an disparti, nag ar maro terri ar garante a oa etreze. O daou e oant o chom er memes ti ha ne anavezent nemet daou hent, hini an iliz ha hini ar skol.\nOc’h ober e studi gante e oa eur c’hrennard, daoulagad lemm d’ezan, teo a c’houg, ledan a ziouskoa, eur balbod, eur gaouiad hag eur soured. Ar gurunen a impalaer a dlee, koulskoude, bezan e lod eun de.\nKlask a reas en em lakat en kompagnunez Gregor ha Bazil, mes an daou-man a anavezas o ôtrou hag a dec’has dioutan.\nGregor, peurc’hrêt gantan e studi, tregont vla bennak d’ezan, a zistroas d’ar gêr. Da ouel Nedeleg 361, e oe beleget en despet d’ezan ; unnek vla goude, Bazil hen greas eskob eus Sazim, mes n’hellas ket ober d’ezan mont d’e eskopti.\nGregor ne oa tamm ebet troet war an enor, ne gare nemet ar sioulder. Koulskoude, er bla 379, war beden kristenien vat Konstantinopl, a wele gant tristidigez o iliz o vont d’an traou, gant an tôliou a skoë warnezi an arianed daou-ugent vla oa, e teuas da chom er gêr veur-ze.\nDigemeret fall awalc’h e oe ; Konstantinopliz, tud lorc’hus evel ma oant, o welet e gorf brevet gant an oad, e benn moal, e zioujod kleuzet gant an daerou hag ar yuniou, a reas dismegans d’ezan ; an arianed a stlapas mein gantan hag a stlejas anezan dirak al lez-varn, evel eun torfetour.\nGregor a c’houzanvas ar waperez-ze gant pasianted hag a lavare outan e-unan : « Kostezen ar re fall eo ar c’hrenvan, mes stourm a ran evit ar wirione ; an ilizou a zo dindan o galloud, mes Doue a zo ganin. »\nDre e zousder vras hag e brezegennou helavar, e reas da eleiz dizrei war an hent mat.\nAn impalaer Theodos a c’hoantaas ma vije laket an den santel da eskob en Konstantinopl. Ar c’honsil-meur bodet er gêr-ze, er bla 381, hen hanvas ; mes unan bennak o vezan enebet, e roas e zilez hag e kimiadas diouz e iliz a c’halve e c’hloar hag e gurunen : « Ma bugale, a lavare d’e gristenien, miret tensor ar fe ha dalc’het sonj eus ar vein a stlapec’h ganin abalamour ma poanien da lakat ar gwir gelennadurez da gemer gwriziou en ho kalonou. »\nMont a reas d’e vro da beurachui e amzer. Eno e skrive, e yune hag e pede : « Bevan ’ran, emezan, en kreiz ar c’herreg hag al loened goue. Ne welan ket liou an tân ha bale ran bepred diarc’hen ; eur zaë a c’holo ma c’horf ha netra ken ; gourvez a ran war ar plouz hag evit pallen am eus eur zac’h ; glebian ran al leuren gant an daerou a skuilhan. »\nDeut zo betek ennomp eur bern skridou uhel ha gwerziou kaer savet gantan.\nE varo eürus a zigouezas er bla 389. E relegou a virer breman en iliz-veur Sant-Per, en Rom.\nAr vignoniachou torret\nEn em garet, o c’houzout en em garer, setu petra eo ar vignoniach. Diwan a dle war garante Doue, anez ze, gwell eo ne ziwanfe ket ; eur wech diwanet ne dle ket mervel, rak en em garet a zo en em garet bepred, pe n’eo ket ’n em garet eo.\nAr vignoniach, eur wech diwanet, ne dlefe ket mervel. Mes n’eo ket evelse e c’hoarvez ; mignoniachou zo, eleiz, hag a dorrer ha ne dlefer ket terri, ha re-all, hag a renker terri.\nI. — Ar vignoniach zo red blaveziou evit he c’hroui hag a ve torret en eun hunvre. Piou n’en deus ket baleet war hent ar vue, dorn ha dorn ha kalon ouz kalon gant unan bennak ha n’en deus darempred ebet gantan ken ?\nKement-se a c’hoarvez gant an holl. Trei a rêr kein an eil d’egile, abalamour mac’h a re vat pe re fall an treo, en eun tu pe eun all.\nSouezus eo nag a vignoned a chom ouz an drez, pa gouezer eus an eürusted er baourente ; nag a vignoned a chom a-drenv, pa bigner eus eur renk izel da unan uhel.\nII — Mignoniachou zo eta hag a dorrer ha ne dlefer ket terri, mes bezan zo re-all hag a renker da derri, daoust pegen kalet e vefe hen ober.\nAr vignoniach a dle hon dougen d’ar vad ; ma tigouez ar c’hontrol, ar vignoniach, anat eo, a zo sec’h he deliou, ha brein he gwriziou, ha n’eus nemet eun dra d’ober outi, he zennan hag e stlepel pell diouzoc’h ; anez, an disteran tra a lako an tân enni hag a luduo ho prud vat hag ho santelez.\nRed eo en em zispartian diouz an dud a ra an droug ; arabad kaout kasoni oute, mes red eo chom hep mont ken war o zro, ha chom hep kaout aon oute. Eur mignon mat a zo eun tensor ; eur mignon fall, n’eus ket gwasoc’h enebour.\nAdtapet diwar « https://br.wikisource.org/w/index.php?title=Buhez_ar_Sent/1912/Gregor_a_Nazianz&oldid=36736 »\nKemmoù diwezhañ degaset d'ar bajenn-mañ d'an 22 Mez 2012, da 05:51.


Douar Alre Gouel Bemdez, c'hoariva e brezhoneg e Pluvergad - Ti Douar Alre\n21 Here 2016\nDouar Alre Gouel Bemdez, c'hoariva e brezhoneg e Pluvergad\nDimerc'her noz e oa daet 140 den da welet ar pezh-c'hoari « Enez al Legumaj » e sal An Erminiged e Pluvergad, un abadenn bet aozet get Kerlenn Sten Kidna ha Ti Douar Alre. Ur pezh e brezhoneg diskouezet en un arvest eo, meur a daolennoù dezhañ, kinniget ha c'hoariet get Strollad ar Vro Bagan a Blougerne (Bro-Leon). Ar blez paseet e oa daet ar strollad dija da geñver Bro Alré Gouil Bamdé da ginnig ur pezh arall savet gete evit ar vugale.\nTem ar pezh – tennet diàr mojenn sonour fleüt Hamelin -, an temoù ha mod-choari an aktourion o deus bamet an arvesterion e-pad un euriad. C'hoarzh ha plijadur 'zo bet kement e-mesk ar vugale – evite-int e oa bet savet ar pezh da gentañ-penn – hag e-mesk an dud daet.\nUn taol-kaer eo hag a ziskouez pegen bev eo ar brezhoneg àr Zouar Alre ha kement-mañ a-drugarez da rouedad ar skolioù divyezhek ha kani ar c'hentelioù-noz.


Vlamertinge en izelvroeg, Vloamertienge e flandrezeg kornôgel, a zo ur rann eus kumun Ieper, e Flandrez Belgia e rannvro Westhoek hag e proviñs Kornôg-Flandrez. Ur gumun e oa gwechall. Staget eo bet ouzh kumun Ieper gant lezenn 1977.\nAn ti-kêr kozh\n50° 51' N – 2° 49' R\nGorread 20,8342 km²\nhep kontoù doubl 3 581 (2016)\nStankter 172 ann./km²\nKod post 8908\nKod pellgomz 057\n3 Beredoù ar C'hommonwealth\nIliz katolik Sint-Vedastus\nBeredoù ar C'hommonwealthAozañ\n• Divisional Cemetery\nUr vered ag ar Brezel bed kentañ eo. Luioù ar C'hommonwealth a implijas anezhi adalek miz Ebrel 1915 betek miz Mae 1916 hag adalek miz Gouere 1917 en-dro. Strollet eo bet en ur bez 23 soudard ag ar 2nd Duke of Wellington's (West Riding) Regiment bet lazhet en dagadenn alaman gant aezhennoù ouzh an Hill 60 d'ar 5 a viz Mae 1915 .\n• Vlamertinghe Military Cemetery\nRouantelezh-Unanet 1 116 (Eil Brezel Bed : 4)\nHollad 1 179\nUr vered ag ar Brezel bed kentañ eo, met douaret e voe enni 4 soudard marvet e 1940 e-pad an Eil Brezel Bed. Krouet eo bet gant soudarded c'hall e 1914. Luioù ar C'hommonwealth a implijas anezhi adalek miz Ebrel 1915 betek miz Even 1917. Tennet e voe ar bezioù gall goude ar brezel.\n• Brandhoek New Military Cemetery\nUr vered ag ar Brezel bed kentañ eo. Krouet eo bet e miz Eost 1917 hag implijet betek miz Mae 1918 .\n• Hop Store Cemetery\nUr vered ag ar Brezel bed kentañ eo. Krouet eo bet e miz Mae 1915 .\n• Railway Chateau Cemetery\nUr vered ag ar Brezel bed kentañ eo. Krouet hag implijet eo bet e miz Here 1916  .\n• Red Farm Military Cemetery\nUr vered ag ar Brezel bed kentañ eo. Krouet eo bet e miz Ebrel 1918 hag implijet betek miz Mae 1918. .\n• Vlamertinghe New Military Cemetery\nRouantelezh-Unanet 1 611\nHollad 1 820\nUr vered ag ar Brezel bed kentañ eo. Krouet e voe e miz Even 1917 pa voe serret Vlamertinghe Military Cemetery. Implijet e voe betek miz Here 1918. Douaret eo enni ar Private E. Delargey, 1/8th Bn. Royal Scots, fuzuilhet d'an 6 a viz Gwengolo 1917 evit bout bet dizertet .\n• Brandhoek Military Cemetery\nUr vered ag ar Brezel bed kentañ eo. Krouet e voe e miz Mae 1915 .Implijet e voe betek miz Gouere 1917 pa voe krouet Brandhoek New Military Cemetery.\n• Brandhoek New Military Cemetery No. 3\nAfrika ar Su 5\nUr vered ag ar Brezel bed kentañ eo. Krouet e voe e miz Gouere 1917 .Implijet e voe betek miz Mae 1918 .\n↑ 1,0 ha1,1 Wereldoorlog 1 in de Westhoek\n↑ 2,0 2,1 2,2 2,3 2,4 2,5 ha2,6 WW1 Cemeteries\nAdtapet diwar « https://br.wikipedia.org/w/index.php?title=Vlamertinge&oldid=1861808 »


Degemer al lec’hienn > C’hoariva > Keloù > EMAÑ C’HOARIVA O KLASK UR SERVIJ KEODEDEL\nDedennet gant ar c’hoariva e brezhoneg ?\nStartijenn zo ganit ? Oberiant out ?\nDeus ganeomp en hor skipailh !\nAr c’hefridi-mañ a gemer perzh e raktres hollek hor c’hevredigezh. Ar pal pennañ a vo broudañ ha diorren ar c’hoariva e Breizh a-bezh ha dreist holl e Penn-ar-Bed. Hor ger-stur : Arzoù bev evit ur yezh vev.\nDa gefridi ma emaout a-du :\n1/ Kemer perzh en aozadur ar 6vet Festival Teatr Brezhonek, ur mare pouezus evit hor rouedad hag a vez dalc’het bep daou vloaz. E giz-se ez po tro d’ober anaoudegezh gant obererien rouedad C’hoariva ha kompren gwelloc’h e vont en dro, amzer dit da dapout gouiziegezhioù hag a servijo dit evit ur c’hefredi all : 2/ Kemer perzh da vat en obererezhioù diorren ar c’hoariva evit ar yaouankiz er skol hag er-maez eus an amzer skol.\nDegemeret e vi e Douarnenez e burevioù rannet gant kevredigezhioù sevenadurel all. E darempred e vi gant komedianed ar rouedad C’hoariva hag atav e vi heuliet gant kenurzhierez-buhezourez ar gevredigezh.\n1/ Kemer perzh en aozadur ar 6vet Festival Teatr Brezhonek\nBep daou vloaz abaoe 2008 e e vez aozet ganeomp Festival Teatr Brezhonek. Dalc’het e vo etre ar Yaou 18 a viz Here hag ar Sul 18 a viz Du 2018. Ur festival red war Breizh a-bezh eo.\nDeus ganeomp evit :\nKemer perzh e kehentiñ ar Festival (skritell, paper pleg-dibleg, mediaoù, rouedadoù sokial).\nKrouiñ liammoù gant kevelerien zo ar Festival (strolladoù, kevredigezhioù, salioù, kumunioù…) evit prientiñ un darvoud a-feson.\nHarpañ ha kemer perzh en darvoudoù zo (derc’hel ur stand e Festival levrioù Karaez, ober war-dro dibenn sizhun hag a vodo tud eus rouedad C’hoariva, aozañ digoradur ha klozadur ar Festival, degemer ar gomedianed hag ar publik…)\nSevel bilañs ar Festival gant an dud a youl vat hag ar berzhidi.\n2/ Kemer perzh en diorren ar c’hoariva evit ar yaouankiz\nSell nevez un den yaouank hon eus ezhomm evit-se ! Dedennet omp gant da ali. Gallout a ri :\nKemer perzh e koulzad brudañ ar stignad Skol c’hoariva (stignad lakaet e plas gant Rannvro Breizh hag en deus fiziet ar brudañ hag ar merañ en hor c’hevredigezh) – e fal a zo reiñ ur sikour arc’hant da raktresoù c’hoariva zo er skolioù (eus ar skol-vamm betek ar skolaj) hag a c’houlenn bezañ harpet gant komedianed a vicher.\nIjinañ binviji kehentiñ evit lakaat da c’houzout ez eus eus Skol c’hoariva, er skolioù, d’ar vistri-skol, d’ar gelennerien war ar brezhoneg er skolajoù, d’an ensavadurioù, d’ar publik (skritelloù, klip, rouedadoù sokial…).\nKemer perzh e preder hor c’hevredigezh ha bezañ nerzh kinnig evit sevel ur steunv diorren ar c’hoariva evit ar yaouankiz er-maez eus an amzer skol. Studial gant hor skipailh an tuioù da lakaat e plas stalieroù c’hoariva war diriadoù zo.\nHa neuze ? Mennet out ? En da c’hortoz emaomp !\nKomz ha skrivañ brezhoneg zo ur redi evit ar c’hefredi-mañ.\nKenkevredigezh C’HOARIVA ?\nKevredigezh hag a vod ar strolladoù c’hoariva amatour hag a vicher. Broudañ ha diorren ar c’hoariva e brezhoneg war ar 5 departamant Breizh zo palioù ar gevredigezh.\nMont e darempred gant Servij ar Stad\nSkrivañ da C’hoariva


Journal de Renaud Camus, mardi 31 mars 2015\ncréée le mercredi 1er avril 2015, 11 h 31\nmodifiée le mercredi 1er avril 2015, 12 h 34Mardi 31 mars 2015, minuit. Il faut compter aussi avec les attaques de sommeil, qui à de certains moments rendent impossible, ~~~~~~~ ~~~~ ~~~~~~~~ ~~~’~~~ ~~~~~, ~~~ ~~~~~~~~~~ ~~~ ~~~~~~~ ~~~~~~~, ~~~ ~~~~~~~~~~ ~~~~~~~ ~~~ quantité des heures ~~~~~~~~~~~~, ~~~~~ ~~~ ~~~~~~~~ ~~~ ~~~~~~~~. ~~~~~-~~~ ~~~~~ ~~~~~~ ~~~~~ ~~~ ~~~~~~ ~~~~ ~~~~~ ~~~ ~~~~~~~~~~~~, ~~~ ~~~ ~~~~ ~~~~~~~~~~~~~ ~~~~~~~~~ ~~~ ~~~~~~~ ~~’~~~~~~~ ~~~ ~~~~~~~~~ ~~~~~~~~~~, chaque jour ? Six ~~~~~~~, ~~~~~~~ ~~~~~~~, ~~~~ ~~~ ~~~~~ ~~~~~~~, etc.\nJe ~~’~~~~~~~ ~~~~ ~~ ~~~~~~~~ ~~~ ~~~ ~~~~~ ~~~~~~~~~~~~~~ [ici, ~~~~ ~~~~~~~~, ~~~ ~~~ ~~~~~~~ ~~~~ ~~~ ~~~~ ~~~~ ~~~ cherche, ce qui ~~~~~~~~~ ~~~~~ ~~~~~~~~~~ ~~~ ~~~~~~ d’Alzheimer…] …hypocondriaque, ~~~~~~, ~~~~~~ ~~~~~~~ (“qui ~~~ ~~~~~~ ~~~~~~~~~ malade…”), ~~~ ~~~~~, ~~~ ~~~~~~~~~~, ~~’~~~~ ~~~~~~~~~~~~ ~~~~~~~~~ ~~ ~~~~~~~ ~~~ ~~~ ~~~~~~~ santé — j’imagine ~~~~ ~~~ ~~~~~~~~ ~~ ~~~~~~ ~~~~~~~~~ ~~~~ ~~~~~~~~~~~~~~~ : les deux. ~~~ ~~~~~~~~~~~~~~~ ~~~~~~~~~~ ? (~~~ ~~~~~~ ~~~~~ ~~~~ hypocondrie…)\nIl ~~ ~~ ~~~~~~~~~ ~~~~~~ ~~’~~~~~~ ~~~~ ~~ ~~~~ ~~~~~~~~, je craignais un ~~~~~~ ~~’~~~~~~. ~~~ ~~~~~~~~~ ~~~~~ ~~~~ ~~’~~~ ~~~ ~~~~ ~~~~~~~ ~~~ ~~~ ~~~~~-~~~ ~~’~~~ ~~~~~~~~ ~~~~~ ~~~~~~~~~~ ~~~~~ ~~~~~~~~~~, ~~~~ ~~~ ~~~~~~ ~~~~~~, ~~~~~~~~~~ ~~~~~~~~~~~ ~~~ ~~~~~ mais espérant toujours ~~~~ ~~~ ~~~~~~~ ~~~~~~~. ~~~~~~~~ ~~~ ~~~ ~~~~~ ~~~~~~ ~~~~~~~ ~~ ~~~~~~ ~~~~~ ~~~ ~~~~~~~~ (~~~ ~~~~ ~~~ ~~~~~~~~ ~~~~~~, ~~~~ ~~~~ ~~~ ~~~~~ ~~ ~~~~~~ ~~~ médecin lui-même, bien ~~~ ~~~~~~~~~~, ~~~~~ ~~ ~~~~~~ ~~~ ~~~ ~~~~~~ ~~’~~~~~~~~, ~~~ ~~’~~~~~~~~, ~~~ ~~~ ~~~~~-~~~~~~~~ ~~~~~~~ ~~~~~ ~~~~~~~…), ~~~~ ~~~~~~~~~~~ ~~’~~ ~~~~~~ ~~~ ~~~~~~~~~~~ ~~~~ ~~’~~ ~~~~~~ ~~~ vingt-quatre heures. Cette ~~~~~-~~~ ~~~ ~~~ ~~~ ~~~~~ ~~~~ ~~~~ ~~~~~ ~~~~~~~~~~ ~~~~~ ~~~~~~~~ ~~~~ ~~~~ ~~ ~~~ ~~~~~~~~, ~~~~~ ~~~ ~~~~ ~~ ~~~~~~ ~~~ ~~~~-~~~~~. ~~~~ ~~~~~~~ ~~~ ~~~~ deux épisodes sont ~~~~~ ~~~~~~~~~~~~~ ~~~~~~~~~~~~~~~~. ~~~ ~~~~ ~~~ ~~~~~~~~ ? ~~~~~~~~ ~~~~~ ~~~ ~~~~~~ ~~~ ~~~~~~~~ ~~~~~, ~~~~~ ~~~~~~~ ~~~’~~~ ~~~ ~~’~~~~~~~~ ~~~ ~~~ ~~~~~~ ~~~~~~~~~~~~ ~~~~ ~~~~~~~~~ ? ~~~ ~~~~~ attendre que les ~~~~~~~~ ~~~~~~~~~ ~~~~~~~~, ~~~ ~~~~~~~~~ ~~~ ~~~~~~~~~ ~~~~~ ~~~~ ~~~~~~~~, ~~~~~ ~~~ ~~~ ~~~~ ~~~~~~~ ~~~~~ ~~~ temps ?\nPour ~~’~~~~~~ ~~~ ~~~~~~~ ~~~~~~~ ~~~~ ~~~~~ ~~~ ~~~~~~. ~~’~~~~~~ remarqué au début ~~~ ~~’~~~~~~ ~~~’~~~~ ~~~~~~~~ ~~~ ~~~ ~~~~~~~~~ ~~~~~~~~~~~ ~~~~~~ ~~~~~ ~~~~~~~~~, ~~~~~ ~~~ ~~~~ ~~~~~ ~~~ ~~’~~~ ~~~~~ ~~~~~ — ~~~~~~~ ~~~~~~ ~~~~~~~~ ~~~~~ ~~ ~~~~~ ~~’~~~~~~~~~~~ d’elle-même. Or voici ~~~’~~~~~ ~~~ ~~~~~ ~~~ ~~~~~~~~ souffrir.\nCependant ~~~~ ~~~~~~~~~~~~ ~~~~~~~~~~~~, ~~~ ~~~ ~~~~~, ~~~~~~~~~ ~~~~~~~ ~~~ ~~~ ~~~~~~~~~, ~~~~~~ ~~’~~~~~~~~~, ~~~ ~~~ ~~~ ~~~~~~~. ~~’~~~~~~ ~~~~ ~~~~~ ~~ fait satisfait d’apprendre, ~~~ ~~~~~~~~, ~~~~ ~~~ ~~~~~~~~~~ ~~’~~~~ ~~~~~~~~~~ ~~~~~~~~~, ~~~~ ~~~~~~~~~~ ~~~~~~~~~ — ~~’~~~~~~~~, ~~’~~~~~~ ~~~~ ~~~~~~~~~~~~ ~~ ~~~~ ~~~~~~~ ~~~~~~~, ~~~ ~~~~~~ ~~~~~~~~~~~ ~~~’~~~~ ~~~~~~. ~~~ ~~’~~ donné un premier ~~~~~~~~~~~ : ~~~ ~~ ~~~~~~~~~ ~~~~~~~ ~~~~ ~~~~~~~~~~, ~~~ ~~~ ~~~~ ~~~ ~~~~~~~~ ~~~~~~~~~, ~~~~~ ~~~~~~~~~ ~~ ~~~ ~~~~~~~. ~~~ ~~’~~~ ~~~~ ~~~~~~ ~~~~~~~~~ ~~~ ~~~~~~~, ~~~ ~~~~~~ que dans la ~~~~~ ~~~~~~~~~~ ~~’~~~~~~ ~~~~~~~~~~~ ~~~~ ~~~~~~~~~~~ ~~~~~~~~~~~~ ~~~ ~~~~~~~~ ~~~~~~~~~~~. ~~~~~~~~~~~~, ~~~ ~~~ ~~~ ~~~ ~~~~~ ~~~~~ ~~~ ~~~~~~~ (~~~~~~~~~). ~~’~~~~~~~~~~~ ~~~~~~~~~ ~~~~ ~~~~~ ~~~~~~~~. ~~~~ ~~~~~~~~~~ résultats d’analyse seront ~~~~~ ~~~~~~~~~~~~~ ~~~~~~~~, ~~~ ~~’~~~~ ~~~ ~~’~~~~~~~~ ~~~~ ~~~~ ~~~ ~~~~~~~~~~~~~. ~~~~~ ~~~~~-~~~ ~~~~~ ~~~’~~~ ~~~~~ ~~~~~~~~ ~~~ ~~~~~~~~~~ ~~~~~~~~~~~, ~~~~ ~~~~~-~~~~~ ~~~~~ ~~~ ~~~~, ~~~ ~~~~~ que l’irritation et ~~~~ ~~~~~~~~~~ ~~~~~~~~~~ ~~’~~~~~~~~ ~~~ ~~~~~ ~~~~ ~~~ ~~~~~~~-~~~~~~ ~~’~~~ ~~~~ ~~~~~ ~~~~~~~~, ~~~~~~~~~~ ~~~~~ sérieux ?\nUn ~~~~~~~~~~~ ~~~ ~~~~~~~~~ ~~~~~~ ~~~~~~~ ~~~~ ~~~~~~~ ~~~~~ ~~~~~~~~~~, ~~ ~~~~ avis, dans des ~~~~~~~ ~~~~~~~ ~~~ ~~~~~~ ~~~ ~~’~~~~~~ ~~~~~~~~~, ~~~~ ~~~~. ~~~~~~ ~~~~~~~~~ ~~~~~~ ~~~~ ~~~~~~~~~~ ~~’~~~~~~~~ ~~~ ~~~~~ ~~~ ~~’~~~~~~ ~~~~~~~~ ~~~~~~~ ~~~~ ~~~~~~ ~~~~~~~~~~~~~ ~~~~ ~~~~ ~~~~~~~~~~~~, et même un ~~~~~~-~~~~~~~ ~~ ~~~ ~~~~~~~~, ~~~ ~~~~~~~~~~ ~~’~~~~~~ ~~~~~~~ ~~~~~~ ~~~ ~~~~~~~~~~~ ~~~~ ~~~~~~~~~~~~~~~ ~~~ ~~~ ~~~ ~~~~~ ~~~~~~, ~~~~~~’~~ ~~’~~~~~~~~~~ ~~~~~~~~~ ~~~~~~~~~. ~~~~~~~~, ~~~~~~~ ~~~ ~~~~~~, ~~~~~~~ d’argent, médiocre désir ~~~ ~~~~~~~~~ ~~~ ~~~~~~~~ ~~~~~ ~~~ ~~~~~, ~~~~~~, ~~’~~~ ~~~~~~~ ~~~ ~~~ ~~~~~ ~~~~~~, ~~~~~~~~ ~~’~~~~~~ ~~’~~~~ ~~~~ ~~~~~~ ~~~~ ~~’~~~~~~~~ ~~~~~~~~~~. ~~~ ~~~~~~ ~~’~~ ~~~~~ ~~~~ année de relative ~~~~~~~~~~~~~. ~~~ ~~~ ~~~~~~~~~ ~~~’~~~~~ ~~~~~ révolue.\nJ’ai ~~~ ~~~~~~~ ~~~~ ~~~ ~~~~-~~~~~~~, ~~’~~~~~~ ~~~~~ — ~~~~~ ~~ ~~~~~ ~~~~~ ~~’~~~~~~~~~~~ ~~~~~~~~~. ~~~ ~~~~~ ~~~ ?\nvoir l’entrée du mardi 31 mars 2015 dans Le Jour ni l’Heure◎


Pajenn:Morvan - Kenteliou hag istoriou a skuer vad evit ar Vretoned, 1889.djvu/290 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/290\nenha eun imach d’ar Verc’hez. An imach a ioa dister ha divalo, n’eus fors, imach mam Doue oa.\nGodig a reaz, a greiz calon, eur beden d’an Itron-Varia, ha Jilig a lavaraz ive ar beden var he lerc’h. Pa zavaz ar goueriadezik paour, he daoulagad a ioa skedus gant ar feiz hag an esperans.\n— Godig ! Godig ! eme Jil, me da zaveteo. Sell, epad ma edomp o pidi ez eus deut eur zonch vad em speret ; ar Verc’hez, ep mar eo e deuz he digaset din. Chom aze d’am gortoz ha da drugarecat mam Doue.\nHa Jil kuit ac’hano d’ar red. Godig a glevaz eur pennad trouz he dreid o skei stank stank dre ar c’hoad. Abenn eur pennadik ne glevas mui trouz ebet. Hogen ne devoa ket a encrez. Ne anaie ket ar potrig iaouank-ze ; hogen ker mad en doa doare da veza, ma crede stard n’en doa ket clasket ober goab anezhi.\nGodig a jome ato var he daoulin, o pidi patronez an dud reuzeudig, hag he c’halon a ioa leun a fizians.\nPa e devoa Godik pedet eur pennad, e clevas trous.\n— Ema erru, emez-hi.\nE guirionez, Jil a ioa o tont, d’ar red, eat ber he halan, ha ruz evel eur gerezen. N’edo ket he unan ; oc’h he heul ez oa eur verc’hik coant, eun demezellik eis pe nao bloas.\n— Godig, eme Jil, paouez da vouela, setu Franseza ama deut d’as sicour.\nGodig a zavaz he daoulagad da zellet oc’h an demezel.\n— O va Doue, ernezhi, lavaret a rafet eun æl euz ar barados.\n— Lavaret mad a rez, eun sel eo ive, eme Jil.\nJil, eme an demezel, gouzout a rit e deuz an itron, va mam, difennet ouzoc’h comz ac’hanon evelse. —\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/290&oldid=162435 »\nKemmoù diwezhañ degaset d'ar bajenn-mañ d'an 17 Mae 2020, da 09:56.


Pajenn:Marrec - Doctrin ar guir Gristen.djvu/42 - Wikimammenn\nPajenn:Marrec - Doctrin ar guir Gristen.djvu/42\nall tremenet, consideromp ar pez a dremen bemdez dirazomp : guelet a rit penos an douar hac ar guez a ro, bep bloas, o frouez ê poent hac en amzer ? Penos an traou communna eo an traou utilla d’an den, ha penos an traou noazus a zo dibot ha diessoc’h da gaout : evel-se ur c’hreunen a ro cant evit unan, mæs al louzaou bilimus n’en em broduont quet er memes tra. An tân, ar glao, an avel, an tempest, ar gurun a zent ous ar vouez a Zoue pehini a c’houarn quement-so : adoromp eta, ha meulomp ar Brovidanç divin bepret hac e pep amzer ! bezomp leun a fizianç ê Doue pehini a guemer sourci ac’hanomp hac hor c’hundu hervez e volontez.\nvar ar mysteriou principala eus hon religion,\nha var ar scritur sacr e general\nUr myster a zo ur virionez, discleriet gant Doue, pehini na ellomp quet da gompren. 1° Ur virionez : Doue a zo e-unan ar virionez dre na-tur : na ell nac en em drompla, na beza tromplet, nac hon trompla hon-unan ; quement a recevomp eus e berz a zo eta guirion. 2° Discleriet gant Doue : an Autrou Doue o velet penos an den a oa coëzet, dre ar pec’het, en un devaligen hac en un dallentez ar vrassa, en deus, dre e vadelez evit hor sicour, discleriet deomp certen guirionezou pere a dleomp da anaout ha da gredi evit beza salvet. 3° Etouez ar guirionezou discleriet deomp gant Doue, ez-eus cals a ne allomp quet da gompren : ha quemen-ma evit exerci hor feiz, ha rei deomp leac’h da vilitout dirac Doue. Ne gomprenomp quet ar mysteriou a gavomp en\nAdtapet diwar « https://br.wikisource.org/w/index.php?title=Pajenn:Marrec_-_Doctrin_ar_guir_Gristen.djvu/42&oldid=99808 »


Nolwenn Korbell - Wikipedia\nNolwenn Korbell en Ty théâtre e Gouenac'h\n3 a viz C'hwevrer 1968\nKemper - Breizh\nNolwenn Korbell, ganet e Kemper d'an 3 a viz C'hwevrer 1968, a zo ur ganourez eus Breizh. Sevel a ra ivez he c'hanaouennoù liesseurt o awen. Savet eo bet e brezhoneg en ur familh troet gant ar c'han hag ar sonerezh. Kanourez eo he mamm ivez, Andrea ar Gouilh, hag he zad, Herve Korbell a zo soner.\nA-raok kanañ war hec'h anv hec'h-unan eo bet aktourez (sinema, teatr ha skinwel), kinnigourez er skinwel, ha kanourez ivez er strollad kembraek Bob Delyn a'r Ebillion. Ganedigezh he mab Gwion e 1998 a zo bet ur mell plijadur en he buhez personel.\n2.1 N'eo ket echu (2003, Coop Breizh)\n2.2 Bemdez c'houloù (2006)\n2.3 Red (2007, Coop Breizh)\n2.4 Noazh (2010, Coop Breizh)\n2.5 Skeud ho roudoù (2015, Coop Breizh)\nGanet eo Nolwenn Korbell e Kemper d'an 3 a viz C'hwevrer 1968 en ur familh ha ne gomze menet brezhoneg. Desket he deus bet ar galleg er skol. Heuliañ a rae he mamm e troiadoù sonadegoù dre ar broioù keltiek. Klevout a reas neuze tud eus Bro-Gembre, Iwerzhon ha Bro-Skos o kanañ en o yezh.\nKregiñ a reas da gemer kentelioù c'hoariva e MJC Douarnenez. 1- vloaz e oa-hi pa c'hoarias e sketchoù e-pad " La Nuit des Raouls ", un adsevel fentus eus Nozvezhioù ar Cesar. Remerket eo gant Youenn Gwernig, rener an abadennoù brezhoneg war France 3 Ouest.\nNolwenn Korbell ha Soïg Sibéril er Celtic Connections 2007.\nN'eo ket echu (2003, Coop Breizh)Aozañ\nBemdez c'houloù (2006)Aozañ\nRed (2007, Coop Breizh)Aozañ\ngant ar gitarour Soig Sibéril\nNoazh (2010, Coop Breizh)Aozañ\nSkeud ho roudoù (2015, Coop Breizh)Aozañ\nDarling ar poull\nSellet er Wikimammenn : Nolwenn Korbell.\nLec'hienn Myspace Nolwenn Korbell\nAdtapet diwar « https://br.wikipedia.org/w/index.php?title=Nolwenn_Korbell&oldid=1893898 »\nDernière modification le 2 C'hwe 2021, à 21:55\nKemmoù diwezhañ degaset d'ar bajenn-mañ d'an 2 C'hwe 2021, da 21:55.


Louviteg - Wikipedia\nKod SIL XLU\nAl louviteg a oa yezh anatoliek komzet gwechall en Arzawa war-du ar c'hornôg hag ar mervent eus kreizenn an impalaeriezh hititek. En testennoù koshañ e oa anvet ar rannvro ma veze komzet louviteg, en Arzawa hag e Kizzuwatna Luwia. Ar vro-se a reas ar C'hresianed anezhi Lydia (Λυδία).\nAl louviteg a oa, war a seblant, hendad al likieg pe unan eus e gerent. Gwirheñvel eo ivez e oa ar yezh komzet e Troia daoust ma'z eo posupl ivez e oa ur yezh direneek tost ouzh al lemneg.\nEn em astenn a reas al louviteg er-maez e vro-orin ha war a seblant e κomzer aboriadegoù a oa unan eus abegoù eus diskarr an impalaeriezh hititek. Komzet e oa r stadoù nevez-hittitek evel Milid pe Karkemich hag e kreiz Anatolia.\nAdtapet diwar « https://br.wikipedia.org/w/index.php?title=Louviteg&oldid=1638653 »\nKemmoù diwezhañ degaset d'ar bajenn-mañ d'an 16 Ebr 2015, da 14:15.


Melle (Deux-Sèvres) - Wikipedia\nMelle zo ur gumun c'hall en departamant Deux-Sèvres, e Poatev ha bremañ er rannvro Nouvelle-Aquitaine.\nIliz Saint-Hilaire, e Melle\nEr Grennamzer e veze kognet moneiz e Melle, dre ma oa mengleuzioù arc'hant en-dro d'ar gêr. Tennet e veze anezho plom mesket gant arc'hant. Implijet e voe an eil metal hag egile en amzer ar rouaned frank. Da vare ar roue Dagobert Iañ e veze kaset eizh mil lur plom da Bariz bep bloaz. Gant ar plom-se e voe toet penniliz Saint-Denis. Kognet e voe pezhioù moneiz arc'hant eus 768 betek 1189.\nHiziv an deiz e c'haller mont da welet ar mengleuzioù-se, e-touez ar re goshañ a zo en Europa.\nEn 848 e voe taget ha preizhet Melle gant an Normaned. Neuze e voe kaset labouradegoù ar c'hognañ moneiz da Niort, da Saint-Jean-d'Angély ha da b-Poitiers. Diwar neuze e voe dilezet mengleuzioù Melle, abalamour ma oa an arc'hant anezho o vont da hesk marteze.\nAdtapet diwar « https://br.wikipedia.org/w/index.php?title=Melle_(Deux-Sèvres)&oldid=1796797 »\nDernière modification le 6 Mez 2018, à 06:51\nKemmoù diwezhañ degaset d'ar bajenn-mañ d'an 6 Mez 2018, da 06:51.


Pajenn:Catechis, 1817.djvu/259 - Wikimammenn\ngraç ha sicour digant Doue ; question eo eus о repos er bed-màn, hac eus o silvidiguez memes.\nTobi dall, evel m’on deus-àn laret, paour, affliget, o credi e voa arru fin e vuez, a c’halvas e vap evit rei dezàn e avizio divezàn. Recommandi a ra dezàn caret ha respeti e vam non-obstant ma voa paour, cavet dougeanç Doue ep jamæs en offansi ; ober bepret an aluson hervez e c’hallout, bezàn humbl, ep ober james netra nemet dre avis un den fur, ha cavet en tout recours d’ar beden. Neuse e lavaras dezàn penaus pa voa en captivite, en defoa præstet dec talant da C’habelus, hac en defoa c’hoant e c’haje d’o c’hlasq. Tobi yaouanc a selaouas gant cals a respet oll avisio e dad. Ar pez en gene e voa ne anavee na Gabelus, nac ar guær a Ragès en peini e chome. E dad a lavaras dezàn clasq unan benac evit en condui. Sortial a ra : cavet a ra un den brao ha yaouanc prest da ober hent. Tobi ep en anaveout a c’houlennas digantàn e hano, e vro ; ha pa respontas dezàn e c’hanavee Gabelus, en pedas da dont da gavet e dad peini en pedas da gondui e vap hac en dige recompanç. Partiàn a eure. An eil deiz Tobi o voelc’hi e dreid voar vord an Tygr, a velas\nAdtapet diwar « https://br.wikisource.org/w/index.php?title=Pajenn:Catechis,_1817.djvu/259&oldid=110741 »\nKemmoù diwezhañ degaset d'ar bajenn-mañ d'an 17 Kzu 2017, da 02:26.


Pobloù Arvorig - Wikipedia\nKartenn ar pobloù galian e Breizh a vremañ ; liv gwer Osismied, gwer-sklaer Weneted, melen Kuriosolited, orañjez Riedoned, roz Namneted.\nSetu amañ listenn pobloù galian kozh Arvorig (betek ar VIvet kantved dre vras), pe gentoc'h re al lodenn gornôkañ eus Arvorig, a yeas d'ober Breizh, rak brasoc'h eget Breizh e oa Arvorig kozh.\n2 Arvorigiz Breizh\n3 Arvorigiz Normandi\n"XX uniuersis ciuitatibus quae Oceanum attingunt quaeque eorum consuetudine Aremoricae appellantur, quo sunt in numero Coriosolites, Redones, Ambibarii, Caletes, Osismis, Lemouices, Vnelli." En amzer ar C'halianed e oa kevredet pobloù Arvorig\nre Vreizh a-vremañ dre vras\nar Guriosolited, a oa Kersaout o c'hêr-benn, a-raok mont da Alet;\nan Osismied er c'hornôg pellañ, a oa Vorgium o c'hêr-benn;\nar Weneted, a oa Gwened;\nar Riedoned, a oa Condate Redonum, a zeuy da vout Roazhon;\nan Namneted, a oa Condevicnum;\nre Normandi a-vremañ dre vras, en o zouez:\nan Abrincatui, e korn-bro Avranches,\nan Unelli, en hanternoz dezho, e Cotentin;\nar re all, en Anjev a vremañ.\nN'eo ket gwall spis harzoù pobloù Arvorig, ha dizemglev zo etre an istorourien.\ndarn a lavar e tape Arvorig eus aber ar Garona (Gironde)  betek aber ar stêr Saena, rak en amzer an « tractus Armoricanus et Nervicanus » (380), ez ae proviñs roman Armorica betek aber ar Garona.\ndarn all a lavar ne oa anezhi nemet Breizh hag aod Normandi betek aber ar Saena.\nSi a zo en div dezenn, rak\nar Biktoned, pobl Poatev, ha Santoned, pobl Saintonge, ne oant ket er c'hevredad,\nar Galeted, Caleti ar pays de Caux (war-dro Dieppe ha Fécamp) a vez gwelet alies evel Arvorigiz.\nArvorigiz Breizh[kemmañ | kemmañ ar vammenn]\nOsismied[kemmañ | kemmañ ar vammenn]\nAn Osismied, a oa er c'hornôg pellañ, a oa Vorgium (Karaez hiziv) o c'hêr-benn. 'Ostimioi e oa o anv gant Piteas, ar moraer hellazat. Ret e vije kompren « ar re uhelañ» pe « re penn ar bed ».\nWeneted[kemmañ | kemmañ ar vammenn]\nEr c'hreisteiz dezho e oa ar Weneted (Veneti), rouaned ar mor. O chom e oant e Bro-Gwened, en-dro d'ar Mor-Bihan. O anv a gaver en hini Gwened . Iskis gwelout penaos e kaver an anv Weneted ivez gant ar bobl a savas ur gêr c'halloudus all, rouanez ar mor, Venezia; tost e seblant bezañ da anv Gwynedd, ur rouantelezh kozh e Kembre).\nKen galloudus ha pinvidik e oa ar Weneted ma fellas da Gaesar distruj o beli.\nUr bobl moraerien ha kenwerzhourien e oant, dezho ur Sened evel ar Romaned. En o listri edo o finvidigezh hag o galloud, ha hini Arvorig. Kenwerzh a raent etre Enez Vreizh ha Galiza, ha zoken betek Italia, ma kasent marc'hadourezh aleshont betek aodoù brezhon Mor an Hanternoz. Ober a raent marc'had ar perlez (hervez Suetonius, Caesar, 47), , al listri arem, ar c'hiboù, an delwennoù d'an doueed, ar bravigoù, an armoù. Hag ouzhpenn amforennoù. pe welloc'h amforennadoù eoul ha gwin a veze karget en Ostia, Pouzzoles pe Ansedonia (Orbetello), ha kaset goude gant listri betek Narbonne. Alese e vezent kaset dre zouar betek ar Meurvor Atlantel dre ar seuil du Lauragais, Toulouse ha Bourdel. Un hent aral a oa d'ar varc'hadourezh dre traonienn ar Ron hag al Liger. Adalek Bourdel pe Naoned e veze hedet an aod gant al listri betek Gwened ha porzhioù arall betek Aled, e bro ar Goriosolited. Eus porzh Aled ez aent da Enez Vreizh betek an aod kreisteiz ha dreist-holl da l'emporion Hengistbury Head nepell diouzh Bournemouth en Dorset a vremañ, ma'z eus bet kavet kalz tammoù amforennoù gwin roman, pri-poazh eus broioù an Osismied hag ar Guriosolited, ha kalz a bezhioù moneiz eus ledenez Arvorig, met kentoc'h eus bro ar Guriosolited.\nDre ar Weneted e veze gwerzhet marc'hadourezh gant Arvorig d'ar Romaned ha da Italia penn-da-benn: staen, kouevr eus Enez Vreizh, , goularz, sklaveg, kon-hemolc'h, plomm (eus Poullaouen), holen, krec'hen, aour, e-touez meur a dra all; boued dre holen ha kilhevardon eus Arvorig a veze kavet mat e Roma.\nEn amzervezh a-raok an aloubadeg roman e oa gouarnet ar Weneted (al Lessovianed ivez) gant ur Sened a oa mouezh politikel ur seurt bourc'hizelezh marc'hadourien, nemet e vije hini brezelourien. Rak a-raok e oa renet pobloù Galia gant un noblañs, hervez an doare kozh, enni renkadoù izel hag uhel. Savet e oa an noblañs er brezelioù pe troioù-brezel da bell vro. En-dro d'an noblañsed-se e oa ur mor a wizien hag a glianted a oa feal d'o mestr.\nNamneted[kemmañ | kemmañ ar vammenn]\nEr c'hreisteiz d'ar Veneted galloudus e oa an Namneted en aber al Liger, hag a roas o anv da gêr nom Naoned. « "Samnited" a lavar Strabon ha Ptolemeus ouzh an Namneted . ». Pell amzer ne voe an Namneted nemet ur meuriad e pobl ar Weneted.\nKuriosolited[kemmañ | kemmañ ar vammenn]\nE reter ha biz Breizh e oa ar Guriosolited, « Coriosolitae » en latin. En o anv e weler ar ger corio, a dalvezfe « arme ». Dre vras e oant o chom a-hed ar Renk. O anv a rojont da Kersaout. En Arvii edo o c'hêr-benn, a-raok mont da Gersaout, a voe anvet Fanum Martis en latin.\nRiedones[kemmañ | kemmañ ar vammenn]\nAr Redones pe Riedones a oa o chom a-hed ar Gwilun, betek Redon da vihanañ, ha Condate Redonum, o c'hêr-benn, a droas da Roazhon.\nArvorigiz Normandi[kemmañ | kemmañ ar vammenn]\nEr c'hreisteiz da Normandi hiziv e oa\nar Bajocasses, a oa o c'hêr-benn en Augustodurum - Bayeux\nan Abrincatui, pe Abrinkated, « tud an aberioù », a oa Ambivariti dindan gant Plinius Kozh; int-i o dije savet kêr Avranches.\nEn hanternoz Normandi a vremañ edo\nan Unelled, e ledenez Cotentin, a oa o c'hêr-benn e Cosedia (a zo Coutances hiziv)\nal Lessovianed, pe Lexovii, a oa diazezet er c'hreisteiz da aber ar Saena, a-hed an aod ; o anv eo a gaver hiziv en hini kêr Lisieux, a oa ur gêr c'halian, damromanekaet hec'h anv e Noviomagus (ar marc'had nevez), hag en anv Lieuvin. Eus tud Lisieux e vez graet Lexoviens e galleg.\nan Esuvii (Bessin ha pays de Séez),\nar Viducasses (Vieux-la-Romaine er mervent da gêr Caen),\nar Galeted, er pays de Caux, a oa o c'hêr-benn e Lillebonne, war an aod d'an ampoent,\nan Andecavi, en Anjev,\nan Anlerci Diablintes, pe Diablinted, e reter Maine, en-dro da Jublains,\nan Aulerci Cenomanni, pe Cenomanni hepmuiken, en-dro d'ar Mañs,\nan Aulerci Eburovices, pe Eburovices hepmuiken, en-dro da Évreux,\nar Veliokased, en-dro da Rouen.\n↑ Adalek ar Pireneoù zoken, hervez Plinius Kozh, en e Historia naturalis, (2.17.105)\n↑ Strabon, Geographika IV, 1, 14\n↑ Strabon, IV,5,2.\n↑ Cicero, ad Att.,IV,16,13\nAdtapet diwar « https://br.wikipedia.org/w/index.php?title=Pobloù_Arvorig&oldid=1823736 »\nKemmoù diwezhañ degaset d'ar bajenn-mañ d'an 10 Gen 2019, da 20:48.


Bastard - Wikipedia\n(Adkaset eus Laeradenn)\nUr bastard (bastarded, besterd el liester), pe ul laeradenn ivez, zo un den ganet e-maez ar briedelezh. En istor ar sevenadur kristen, met a-raok ivez, e veze dismegañset ar vesterd, ha n'o doa ket kement a wirioù hag o breudeur ganet er briedelezh.\n1 Bastarded e-touez ar briñsed\nBastarded e-touez ar briñsedAozañ\nE lezioù zo, er Grennamzer evel en Azginivelezh, e veze savet bugale ar rouaned hag ar briñsed mesk-ha-mesk, daoust d'an Iliz, a gondaone an avoultriezh. Kement-se zo gwir evit lez Frañsez II, dug Breizh, e Naoned, evel hini priñsed Italia, evel Medici Firenze, pe hini ar roue gall Loeiz XIV.\nPibien zo ivez hag o deus besterd.\nBastarded brudet zo bet, evel\n«Gwilherm ar Bastard», ul lesanv all da Gwilherm II Normandi, anavezetoc'h evel Gwilherm an Alouber.\nJaned Bro-Saoz (war-dro 1195 - 1237), merc'h bastard d'ar roue Yann Dizouar, dimezet da Llywelyn Fawr.\nFrançois d'Avaugour, mab bastard da Frañsez II, dug Breizh, lezvreur da Anna Breizh .\nGiacomo Boncompagni (1548-1612), mab bastard d'ar pab Gregor XIII.\nUn anv-tiegezh eo ivez. Anaout a reer:\nLe Bastard, maer Roazhon\nBastard, tad ha mab, kanerien er festoù-noz e kanton Kallag, e dibenn an XXvet kantved\nEus ul loen ha n'eo ket glan a ouenn e lavarer ivez ez eo bastard.\nLizher bastard a reer eus ul lizher dizanv.\nNiverus eo ar vesterd el lennegezh.\nBilzig zo lakaet da vastard, ha lavaret e vez eo bet beuzet e dad e stank ar vilin-avel.\nLe Bâtard de Mauléon, romant istorel gant Alexandre Dumas\n"Bastard", un danevell gant Erskine Caldwell\nBastardiezh: stad ar bastard\nAdtapet diwar « https://br.wikipedia.org/w/index.php?title=Bastard&oldid=1535386 »\nDernière modification le 6 Du 2013, à 18:12\nKemmoù diwezhañ degaset d'ar bajenn-mañ d'an 6 Du 2013, da 18:12.


Sikour an ekonomiezh padus - Ober - Parc naturel régional d'Armorique\nVous êtes dans : Accueil >\tOber >\tSikour an ekonomiezh padus\nAr pal a zo derc'hel bev ha nerzhus an obererezhioù ha mestroniañ an efedoù noazus war an dremmvroioù ha war an takadoù naturel. Pal ar Park a zo ambrougañ emdroadur an obererezhioù al labour-douar, ar greanterezh, ar c'hoad hag an douristelezh.\nEn e garta 2009-2021 en deus ar Park prometet e vefe staget liammoù gant embregerezhioù a gustum nevezadeniñ e tachenn an endro koulz hag an teknologiezh hag ar sokial. Klasket e vo brudañ embregerezhioù ar Park a glask gwareziñ an danvezioù war hir dermen, sankañ donoc'h an obererezhioù er vro, sikour da stardañ stankoc'h al liammoù sokial, etre an dud war-ar-maez ha tud kêr, etre tud ar vro ha tud an diavaez pe etre ar rummadoù oad.\nAr Park a zo en e soñj aozañ eko-trofeoù evit brudañ labour ha strivoù an embregerezhioù a labour evit digreskiñ ar skogoù war an endro hag an dud, poellekaat pourvezadurioù an danvez krai, (merañ dilastezañ ar stokoù.....)


Devlet IV Giray - Wikipedia\nDevlet IV Giray (1730-1780) a oa mab da Arslan Giray, mab-bihan da Devlet II Giray, ha khan Krimea div wech en XVIIIvet kantved.\nKalgay e voe d'e dad, Arslan Giray. Mont a reas war an tron e 1769 war-lerc’h Kırım Giray. Met kemeret e voe e blas gant Kaplan II Giray kerkent ha 1770.\nE-pad ar Brezel etre an Durked hag ar Rusianed (1768-1774) e voe kaset gant an Otomaned da zifenn rannvro Kouban ha kenderc’hel a reas da vrezeliañ a-enep ar Rusianed goude an emglev peoc’h etre an Impalaeriezh otoman ha Rusia. Trec’h e voe war ar Rusianed ha treuziñ ar strizh-mor etre Kouban ha Krimea. Sklaer eo en doa c’hoant da adpignat war tron khanat Krimea. Tec’hout a reas ar c’han Sahib II Giray e 1775.\nGoulenn a reas Devlet IV bezañ anavezet da ghan gant ar sultan otoman Abdülhamit Iañ ha neuze e tibabas ar Rusianed skoazellañ Şahin Giray a-enep dezhañ. Gant skoazell un arme Rusianed e teuas Şahin Giray a-benn da adkemer Krimea ha da bignat war an tron. Devlet, ha ne oa ket gwall skoazellet gant an Otomaned, a rankas tec’hout kuit e 1777 hag e miz Mae eus ar bloavezh-se ec’h erruas en Istanbul. Eno e vevas betek e varv e 1780.\nKırım Giray Khan Krimea\nha 1775 – 1777 War e lerc'h:\nAlan W. Fisher, The Russian annexation of the Crimea 1772-1782, Cambridge University Press.\nDesaive Dilek, Le khanat de Crimée dans les archives ottomanes, e Cahiers du monde russe et soviétique, niverenn 13-4, 1972\nAdtapet diwar « https://br.wikipedia.org/w/index.php?title=Devlet_IV_Giray&oldid=1498115 »


Logos Library | mar lavar an den ar wirionez, ne vez ket ret dezhaÃ± derc'hel soÃ±j eus netra\nBreiz" ha "Bro-Hall". Breiz evel just eo "ar vro", ha Breiz-Izel muioh c'hoaz : "Breiz-Izel eo ar Vamm". Breiz-Uhel avad ne vez ket lakeet bepred da veza eul lodenn deuz Breiz, hag a-wechou e lenner traou hag a zouezo meur a hini en deiz a ...\nhag ar vroad, a lavar-hi; ha kredi a ra en eur vreudeuriez etre labourerien euz an oll vroiou ha rannvroiou. Bakounine (daoust ma ne vez ket meneget gand ar Vrugerien) e-noa skrivet eur pennad sklêr war ze: "L'Etat n'est pas la Patrie; c'est l'abstraction, ...\nleor nemed 80 pajenn, pa 'h eo a vent vihan ha pa 'h eo braz al lizerennou e-barz (lizerennou mekanik-da-skriva int), ne vez ket gwall-bell an nen o lonka an eil war-lerh eben euz an danevellou.\nDouget e vez d'hen ober, ouspenn-ze, pa ...\nre a boan o kaoud e dud. Gwelloh e kav zoken nompas telefoni dê en a-rôg. Ha pa h a da weled anê, ne vez ket gantan an disterra "magnetofon", 'mann 'med eun tamm kreion ha diou pe deir follenn baper... Goude n'e-nevez ken d'ober nemed ...\né peb amzér, / Pedet aveidemb hur salvér / Reit d'emb berpet el d'hun hadeu / En hou chapel pep sord madeu (niv. 128)\nMet ne vez ket kavet kanennoù moulet evit pep sant ar barrez. Kemeromp da skouer parrez Kolpeu. Ur c'hantik a zo evit Intron Varia a Gerdroguen. ...\nha neuze 'ta ar "ouenn" -, an douar hag an hin.\nAn tu gwengelek-se eus ar c'haozioù en-dro da unvanelezh ar Vretoned ne vez ket difrom. Ar c'hontrol-bev, from a-leizh a gaver hag a santer en holl bennadoù-kaoz.\nDerc'hennadurioù ar vrezhonelezh\nDezverkoù ar ...


12 Meurzh 2016\nDalc'het e vo Sizhunvezh ar brezhoneg evit ar bedervet gwezh etre an 12 hag an 20 a viz Meurzh 2016.\nSizhunvezh ar brezhoneg zo ur raktres bet lañset e 2012 get Kuzul-rannvro Breizh. Savet eo bet get ar soñj brudiñ yezhoù Breizh (an deskiñ hag an ober gete) en holl degouezhioù ag ar vuhez pemdeziek.\nKenurzhiet eo get Ti Douar Alre e bro an Alre.\nGwelet ar programm da bellgargiñ peotramant dre hor c'halander en linenn.\nDiwallit ! Cheñchamant lec'h :\n- Dalc'het e vo an devezh-studi / ar c'hwiz e Ti Kendalc'h en Alre (Z.A. Porte Océane e-tal Ti-Hanok sinema An Alre) ha pas e Lise Kêrplouz èl ma oa bet lakaet da gentañ-penn.\n- Dalc'het e vo ar stal-labour linograverezh e sal Ti Douar Alre e Pleuwigner ha pas e Lise Kêrplouz èl ma oa bet lakaet da gentañ-penn.


Skoaz - Wikipedia\n(Adkaset eus Divskoaz)\nEskern ar skoaz.\nSkoaz ur plac'h\nAn impalaerez Sissi, dispak he blev hag he skoaz\nAr skoaz eo rann uhelañ ar vrec'h hag al lec'h ma'z eo staget ouzh korf an den, pe ma'z eo staget pavioù al loened pevarzroadek ouzh o c'horf.\nPa vez div vrec'h e vez implijet an droienn, mark an daouder warni, an divrec'h ha staget ouzh an divskoaz ez int.\nReiñ skoazell d'un den zo kement ha sikour anezhañ\nSkoazellañ un den zo kement ha reiñ sikour dezhañ.\nUr skoazeller eo an den a ro skoazell\nUr skoazell-bleg pe ur skoaz-pleg\nUr skoazeg, ur seurt pesk\nSkoazek, pe skoaziek, eo an den divskoaz ledan dezhañ. Treuzskrivet e galleg gant an anvioù-familh Scoazec ha (Le) Scouëzec\nUr skoazigell zo un tamm eus ur sae, pe ur pezh dilhad heñvel, a zo ouzh ar skoaz, da zerc'hel ar sae peurvuiañ.\nUr skoazwisk a wisk ar skoaz\nSellit ouzh ar ger skoaz er\nAdtapet diwar « https://br.wikipedia.org/w/index.php?title=Skoaz&oldid=1896630 »\nKemmoù diwezhañ degaset d'ar bajenn-mañ d'an 2 Meu 2021, da 07:38.